Noví pravicoví župani chcú otvorené a transparentné kraje

Pravica sa dohodla na zásadách slušného župana.

ŽILINA. Novozvolení pravicoví župani sa na prvom spoločnom stretnutí v Žiline dohodli na takzvaných „zásadách slušného župana“, ktoré chcú neskôr pretaviť do spoločného memoranda a osloviť ním aj krajských poslancov. „Chceme konať vo verejnom záujme a maximálne transparentne. Chceme sa zapojiť s verejnosťou do rozhodovania a chceme hospodárne nakladať s majetkom," uviedla novozvolená predsedníčka Žilinského samosprávneho kraja Erika Jurinová. Pravicoví župani chcú trvať na otvorených a transparentných výberových konaniach a zverejňovať podrobné majetkové priznania na verejnú kontrolu. "A najmä budeme župani, ktorí budeme slúžiť všetkým - mladým, seniorom, osobám so zdravotným postihnutím, ale aj rodinám s deťmi,“ povedala Jurinová. Na prvé stretnutie prišli do Žiliny aj noví predsedovia Prešovského samosprávneho kraja Milan Majerský, Košického samosprávneho kraja Rastislav Trnka a Trnavského samosprávneho kraja Jozef Viskupič. Novozvoleného predsedu Bratislavského kraja Juraja Drobu zastupoval na stretnutí v Žiline poslanec Mikuláš Krippel. Pravicoví župani pozvali aj nového šéfa Banskobystrického kraja Jána Luntera. Podľa Eriky Jurinovej prejavil chuť spolupracovať, ale svoju účasť na stretnutí ospravedlnil. Podľa Milana Majerského voľby do vyšších územných celkov v určitom zmysle slova premaľovali Slovensko na inú farbu. „Toto je základ toho, čo môže nastať o dva roky pri veľkých parlamentných voľbách. To je základ toho, čo môže nastať o rok pri komunálnych voľbách," uviedol Majerský. Majerský súčasne dodal, že v prvom rade chce, aby výsledok župných volieb bol základom pre zmenu k lepšiemu. Rastislav Trnka zdôraznil, že napriek tomu, že nie sú všetci z jednej strany, chcú a vedia spolupracovať. „Napriek tomu vieme vytvoriť akúsi silu, ktorá dokáže pohnúť Slovenskom, pohnúť vecami verejnými v prospech ľudí," uviedol Trnka. Trnka zdôraznil, že Smer často tvrdí, že je výhodné, ak je župan z tej istej strany ako vláda. Pravicoví župani však podľa Trnku chcú demonštrovať a dokázať, že podstatné je to, s akým záujmom chce človek vykonávať verejnú funkciu. Jozef Viskupič dodal, že problémy občanov nemajú politické zafarbenie. „Problémy krajov - cesty, stredné školy, domovy sociálnych služieb - sú problémy bez politiky," uviedol Viskupič. Viskupič súčasne dodal, že všetci spolu sú pripravení pracovať a riešiť problémy ľudí v jednotlivých krajoch. Poslanec zastupiteľstva Bratislavského samosprávneho kraja Mikuláš Krippel konkretizoval aj jednu z možných oblastí spolupráce. „Tú spoluprácu vidíme napríklad v integrovanej doprave, lebo jednoducho občania alebo obyvatelia ostatných krajov prichádzajú do Bratislavy za prácou. A preto treba spolupracovať pri riešeniach v doprave,“ povedal Krippel.


Podnikatelia diskutovali s krajinami Tichomorskej aliancie o rozvoji spolupráce

Tichomorská aliancia je zoskupením krajín tichomorského pobrežia Latinskej Ameriky s približne 217 miliónmi obyvateľmi.

BRATISLAVA. Energetika, infraštruktúrne projekty či automobilový priemysel a inovácie - to sú niektoré z oblastí, v ktorých by sa mohla bližšie rozvíjať spolupráca Slovenska s krajinami Tichomorskej aliancie, kam patrí Mexiko, Peru, Kolumbia a Čile. O možnostiach vzájomnej obchodnej spolupráce dnes diskutovali predstavitelia týchto štátov s podnikateľmi na podujatí zorganizovanom v priestoroch ministerstva zahraničných vecí v Bratislave. "Je to vzdialený región, ale zato veľmi zaujímavý, aj čo sa týka ľudského potenciálu," konštatoval štátny tajomník rezortu zahraničných vecí Lukáš Parízek, ktorý podujatie otváral. Tichomorská aliancia je totiž zoskupením krajín tichomorského pobrežia Latinskej Ameriky s približne 217 miliónmi obyvateľmi. Aktuálne projekty a tiež súčasnú politickú a ekonomickú situáciu v regióne a jednotlivých krajinách predstavili na podujatí veľvyslanci týchto štátov, a to veľvyslankyňa Mexika Alicia Buenrostro Massieu, veľvyslanec Kolumbie Jaime Alberto Cabal Sanclemente, veľvyslanec Peru Juan Fernando Javier Rojas Samanez a veľvyslanec Čile Armin Andereya Latorre. Podujatie zároveň vytvorilo priestor aj pre dialóg zástupcov podnikateľskej sféry s predstaviteľmi krajín Tichomorskej aliancie. "Teraz máme obchod v objeme okolo 140 miliónov eur s týmito štyrmi krajinami, ale potenciál je ďaleko väčší. Verím tomu, že po podobných podujatiach a po návštevách, ktoré sa urobia do regiónu s biznis delegáciami, sa tieto obraty a čísla zväčšia," doplnil Paríze.


Slováci majú podľa analytikov jednopercentnú šancu na úspech z MS

MOSKVA. Najväčším favoritom na zisk titulu majstra sveta na blížiacom sa hokejovom šampionáte na Slovensku (10. - 26. mája) sú Kanaďania. Aspoň tak to vidia kurzoví analytici v Rusku. Šance Kanady na víťazstvo ocenili koeficientom 3,5, čo je 24-percentný predpoklad na celkový triumf. Na druhom mieste sú Rusi s kurzom 3,8 a šancou na titul 22%. Úspešnú švédsku obhajobu vidia ruskí experti na 18%, čiže koeficient 4,6. Informuje o tom športový web championat.com. Trinásťpercentnú šancu na zisk víťaznej trofeje podľa Rusov majú Fíni a dvanásťpercentnú Američania. Čechov ocenili koeficientom 11,0 a 9-percentnou šancou. V prehľade tímov už s výrazne nižším ocenením na zisk titulu majstra sveta sa ešte objavili Švajčiari (3,4%) a Nemci (1,7%). Šance hostiteľov MS Slovákov na dekorovanie zlatom sú menšie ako jedno percento. To isté platí aj o Rakúšanoch, Talianoch, Nóroch Lotyšoch, Britoch, Dánoch a Francúzoch.


Ekvádorská vláda vydala pre protesty zákaz vychádzania

Na poriadok v hlavnom meste bude dohliadať aj armáda.

QUITO. Ekvádorský prezident Lenín Moreno v sobotu nariadil v hlavnom meste Quito a v okolitých oblastiach zákaz vychádzania. Na poriadok v metropole Ekvádoru bude dohliadať aj armáda. Informovala o tom agentúra AFP. V Ekvádore sa už jedenásty deň konajú násilné masové protesty proti stúpajúcim cenám pohonných hmôt, ktoré vedie hnutie organizácií združujúcich domorodé obyvateľstvo v tejto juhoamerickej krajine. Nariadenie začalo platiť v sobotu od 15:00 h miestneho času (22:00 h SELČ) a "verejným zložkám tak má uľahčiť prácu proti netolerovateľným výbuchom násilia," oznámil prezident na Twitteri. Ekvádorská vláda zaviedla opatrenia po tom, ako skupina demonštrantov na vládnu budovu zaútočila molotovovými koktejlami, založila v nej požiar a vtrhla dovnútra. Ministerka vnútra María Paula Romová na Twitteri uviedla, že v okolí budovy nariadila evakuáciu, aby mohli príslušné zložky oheň uhasiť. Ako dodala, polícia pred budovou, na ktorú demonštranti zaútočili, zadržala 30 ľudí. Polícia voči ďalšej skupine protestujúcich, ktorí postavili barikády pred budovou Národného zhromaždenia, zakročila slzotvorným plynom. Skupina niekoľkých desiatok maskovaných mužov ešte predtým zaútočila i na budovu súkromnej televízie Teleamazonas, ako napísala agentúra AP. V budove, do ktorej sa demonštranti snažili vniknúť, bolo uväznených približne 20 zamestnancov. Televízna stanica musela prerušiť vysielanie a divákom namiesto toho ukázala rozbité okná, zhorené vozidlo a množstvo policajtov, ktorí na mieste zasahovali. Doteraz si protesty v hlavnom meste Quito vyžiadali životy najmenej piatich ľudí a takmer 2000 utrpelo zranenia alebo boli zadržaní. Vedenie Konfederácie domorodých národov (CONAIE) prijalo v sobotu ponuku prezidenta Lenína Morena na priame rokovania. Moreno chce s vodcami demonštrantov rokovať o rozhodnutí vlády, ktorá chce po 40 rokoch zrušiť dotácie na pohonné hmoty. Zrušenie dotácií na pohonné hmoty, ktorých ceny by sa tak viac ako zdvojnásobili, je súčasťou balíka úsporných opatrení, na ktorých implementácii sa Ekvádor dohodol s Medzinárodným menovým fondom. Moreno v noci na nedeľu avizoval možné ústupky týkajúce sa tohto balíka, povedal však, že dotácie na pohonné hmoty opätovne nezavedie. Jeho vláda sa bude venovať niektorým z požiadaviek protestujúcich a dbať o to, aby sa zdroje dostali aj do vidieckych oblastí. Vláda takisto prehodnotí plánované kroky, ktoré mali viesť k znižovaniu platov a skracovaniu počtu dovolenkových dní pre štátnych zamestnancov, a ľuďom z vidieckych oblastí, ktorí pre protesty prišli o zárobok, ponúkne finančnú kompenzáciu. "Budeme rokovať s tými, ktorí sa rozhodli rokovať," povedal Moreno v rozhlase i v televízii. Vyhlásil tiež, že rokovania idú dobrým smerom a že sa na nich podieľa viacero organizácií.


Po jazdách dvojíc sú na čele Rusi, Rajičová sa zúčastňuje krátkeho programu žien

Na MS v Saitame chýbajú nemeckí obhajcovia titulu Savčenková a Massot.

Športové dvojice - krátky program: SAITAMA. Rusi Jevgenija Tarasovová a Vladimir Morozov sú po krátkom programe na čele súťaže športových dvojíc na majstrovstvách sveta v krasokorčuľovaní v japonskej Saitame. V Super Arene získali od rozhodcov 81,21 bodu. Druhá a tretia priečka po polovici súťaže patria čínskym párom v poradí Wen-ťing Suej a Cchung chan (79,24), resp. Čcheng Pcheng a Jang Ťin (75,51). V krátkom programe sa predstavilo iba 19 športových dvojíc, čo znamená, že všetky postúpili do voľných jázd. V Saitame chýbajú nemeckí obhajcovia titulu Aľona Savčenková a Bruno Massot. Stredajší program v Saitame pokračuje od 7.05 h krátkym programom žien aj so Slovenkou Nicole Rajičovou. Dvadsaťtriročná rodáčka z newyorského Garden City Nicole Rajičová absolvuje už svoje šieste MS. Jej doterajším maximom je 13. priečka zo svetového šampionátu v americkom Bostone v roku 2016.


Polícia našla v byte mŕtvu ženu

Ženu objavili v jednom z bytov obytného domu na Kladnianskej ulici v Bratislave.

BRATISLAVA. Polícia dnes krátko po 09:30 hod prijala na linke 158 oznámenie o náleze tela 44-ročnej ženy bez známok života v jednom z bytov obytného domu na Kladnianskej ulici v Bratislave. Ako agentúru SITA informoval bratislavský policajný hovorca Michal Szeiff, hodnovernosť oznámenia hliadka Policajného zboru (PZ) preverila a potvrdila. Na miesto bol privolaný ohliadajúci lekár, ktorý na mieste cudzie zavinenie ako príčinu smrti ženy nevylúčil, ale ani nepotvrdil a na zistenie presnej príčiny smrti bolo nariadené vykonanie súdnej pitvy. Vyšetrovaním okolností toho prípadu sa v súčasnosti zaoberá príslušný útvar Okresného riaditeľstva Policajného zboru v Bratislave II, vyšetrovateľ PZ začal v tejto súvislosti trestné stíhanie vo veci trestného činu zabitia. Bližšie informácie vzhľadom na prebiehajúce procesné úkony nie je možné k prípadu v súčasnosti poskytnúť.


Škola je o chvíľu tu, ako rozpoznať u dieťaťa problémy?

Odborníčka radí, ako dieťaťu pomôcť v prekonávaní problémov v škole aj ako sa im vyhnúť.

Už o pár dní sa niektorým deťom významne zmení život. Nástup do školy a nové povinnosti niektoré zvládajú dobre, u ďalších detí však rodičia objavujú prvé problémy. Komplikácie v schopnostiach učiť sa sú dnes bohužiaľ bežným javom. Podstata problému však býva často jednoduchá a riešiteľná. „V poslednej dobe k nám chodí čím ďalej tým viac prváčikov. V minulosti sme dávali deťom viac času na to, aby sa zabehli. Lenže dnešný školský systém je dosť neúprosný, takže sa už stáva aj to, že prváci nestíhajú a musia sa s rodičmi po príchode domov učiť dlhé hodiny. Na samotnú diagnostiku je ešte priskoro. Od učiteľov však rodičia dostanú upozornenie, že dieťa v niečom zaostáva za ostatnými alebo mu ide niečo ťažšie. Najčastejšie sa ťažkosti týkajú čítania a písania alebo koncentrácie,“ delí sa o skúsenosti z praxe neurovývinová terapeutka Katarína Sipos z centra AVARE. Dyslexia Môže sa objaviť, ak má dieťa oneskorený alebo narušený vývin reči. „Šanca sa zvyšuje aj v prípade, ak malo v ranom detstve opakované zápaly stredného uška,“ hovorí Katarína Sipos. Problém sa prejavuje ťažkosťami s čítaním. Dieťa si zamieňa písmená, má problém uchopiť slovo ako celok, číta pomalšie, domýšľa si časti slov, má oslabené porozumenie čítaného textu. Aj sprvu roztomilá neposednosť môže naznačiť, že v budúcnosti čosi nebude v poriadku. Hyperaktivita Niektoré deti, ktoré vo svojom motorickom vývine vynechali fázu štvornožkovania alebo začali samostatne chodiť veľmi skoro, pred 10. mesiacom života, sú vo vyššom veku neposedné, majú zníženú schopnosť koncentrácie, sú stále akoby v pohybe. Sú to deti, ktoré obvykle poznáme podľa reakcií rodiča: „Môžeš, prosím ťa, aspoň chvíľu pokojne sedieť?“ „Dieťa toho síce schopné je, ale iba na pár sekúnd. Jeho nervový systém jednoducho nie je dostatočne zrelý, aby to dokázal kontrolovať. Motorický vývin je veľmi veľkým ukazovateľom toho, čo sa bude zrejme v škole diať, keď si dieťa sadne za lavicu,“ vysvetľuje terapeutka. Niekedy je za tým nezrelosť nervového systému. Inokedy treba pracovať najskôr s rodičom, vysvetliť mu situáciu z pohľadu dieťaťa a pokúsiť sa dosiahnuť zmenu. Katarína Sipos sa vo svojej praxi niekedy stretáva s deťmi, ktoré v škole majú problémy, no ona ich učí hýbať sa. Mnohé vedia len sedieť a ležať. „Mozog takého dieťaťa nebude pravdepodobne schopný fungovať dostatočne flexibilne a riešiť komplexné úlohy, pretože na to jednoducho nemá vytvorené podmienky. Nie je dostatočne okysličovaný, stagnuje, vytvára sa menšie množstvo synoptických spojení. Je to niečo také, akoby malo dieťa v hlave nástroj, ktorý absolútne nevyužíva a ten postupne hrdzavie. Často bývam v takýchto situáciách na deti aj rodičov veľmi prísna a nekompromisná. Ale viem, čo robím. Potom tie deti za mnou prídu a povedia mi „Katka, mne to už naozaj ide v škole lepšie, v diktáte som nemala ani jednu chybu!“ Stúpne im sebadôvera, lebo zažijú aj úspech a to ich motivuje ísť ďalej. Pohyb je pre mozog jednoducho potrava. Ide o základný atribút života. To, čo sa nehýbe, odumiera,“ vysvetľuje odborníčka. Ak má dieťa slabú jemnú motoriku, nedrezírujte ho v písaní. Nemá to zmysel. Naučte ho poriadne bicyklovať, plávať, choďte s ním na trampolínu, šmykľavky, nakreslite si na chodníku abecedu na skákanie, hrajte sa, kto ďalej doskočí a robte si čiarky. Posilnite hrubú motoriku a následne sa začnite pomaly, postupne viac venovať jemnej. Všetko v rámci hry, hlavne, nech je to zábava. Postavte ho na kolobežku, vytvorte prekážkovú dráhu, ktorú musí prekonávať. Nechajte svoju fantáziu pracovať a realizujte sa. Dobrou pomôckou sú aj vhodné písacie potreby, ktoré dokáže dieťa pohodlne uchopiť a používať. No, ak majú rodičia naozaj pocit, že má v škole problém, mali by sa radšej poradiť s odborníkom, ktorý posúdi, ako by sa dalo dieťaťu pomôcť. Odborníčka odporúča vyhnúť sa všetkým vymoženostiam dnešnej doby. Pomôcky na chodenie, sedadlá, ležadlá, pavúky, to všetko má vraj stimulovať rozvoj chôdze dieťaťa, no skôr mu spomaľuje prirodzený vývoj. „Príroda nám dala presný návod na to, ako sa vyvíjať, len my to z nejakého dôvodu chceme neustále bojkotovať. Dôsledkom toho je, že deti majú v dnešnej dobe enormné odchýlky v motorickom vývine. To sa následne, pochopiteľne, prejaví aj v škole a školských zručnostiach. Dnes bežne vidíte malé deti s mobilmi a tabletmi v ruke. Stále chceme od nich viac a vyvíjame na ne tlak,“ vysvetľuje Katarína Sipos. Dovoľte dieťaťu hýbať sa, byť aktívne  Ideálne je, ak ide o prirodzený pohyb ako beh, skákanie, šmýkanie, hojdanie, lozenie po stromoch, preliezačkách, hry v pieskovisku či v blate. „Mozog funguje ako úžasný nástroj. Čo ho nútime robiť, to sa naučí. Ak sa dieťa naučí byť motoricky menej aktívne, vytvorí sa v mozgu menej spojení, menej nervových dráh,“ objasňuje terapeutka. Podporujte zdravý rečový vývin Veľa si s deťmi čítajte, aspoň pol hodinu denne. Nie pasívne, ale aktívne s dieťaťom. Vťahujte ho do príbehu, tvorte si vlastné príbehy, navzájom sa dopĺňajte. Nemiešajte jazyky Ak žijete vo viacjazyčnom prostredí, hovorte na dieťa každý svojím materinským jazykom. Takto sa dobre naučí akékoľvek množstvo jazykov. V opačnom prípade sa upevnia nesprávne jazykové vzorce a dieťa bude mať chaos, rečový vývin sa oneskorí, aj keď to neplatí pre všetky deti. Nechajte ho niekedy len tak - Ak chcete, aby sa dieťa vedelo neskôr v škole sústrediť, nebuďte mu stále v pätách. „Nie je dobré, keď dieťa nemá ani chvíľu pre seba. Nevie spočinúť, koncentrovať sa na činnosť, ktorú robí, pretože mama mu do toho neustále interferuje „áno, to je žltá, výborne, túto kocku dáme sem, krásne si to urobil“. Keď dieťa chce interakciu, vypýta si ju, ak, samozrejme, hovoríme o zdravom dieťatku,“ hovorí Katarína Sipos. Zodpovednosť a hlavne sebadôveru treba budovať už v ranom veku. Dieťa sledujte, zamedzte možnosti, aby došlo k zraneniu, ale nechajte ho tak. Budete prekvapení, čo všetko dokáže zvládnuť. Nechcite od dieťaťa kreslenie a maľovanie „Sadnite si s ním na veľký papier, vezmite veľký štetec, prst, list zo stromu, niečo, čo dieťa zaujme, niečo, čo je iné a robte to s ním. Vezmite si kriedu a kreslite veľké čiary a kruhy na stenu domu alebo na chodník. Vykrajujte si s ním koláčiky v piesku, prelievajte vodu z pohára do užšieho pohára. Nájdite to, čo dieťa zaujme a robte to s ním. Spoločne,“ vymenúva odborníčka.


Nebezpečné hnutie verí v Nemeckú ríšu, štát ako firmu a chce bojovať proti Nemecku

K skupine Reichsbürger  sa hlási čoraz viac ľudí. Začínali slovnými útokmi, teraz majú za sebou aj vraždu a násilné prepadnutia.

MNÍCHOV, BRATISLAVA. Od roku 1937 pre nich stále existuje Nemecká ríša, hovoria o okupácii Západom, vyrábajú si vlastné pasy a tvrdia, že pokračujú v boji proti federálnej republike Nemecko. Antisystémové hnutie Reichsbürger začína byť podľa nemeckých politikov hrozbou pre spoločnosť, najmä v čase, keď sa zbližujú s populistickými hnutiami ako Pegida či stranou Alternatíva pre Nemecko (AfD). Vo štvrtok zahynul v Nemecku policajt po tom, čo došlo k prestrelke pri policajnej razii v Georgensgmünde. Muž vo veku 49 rokov držal vo svojom byte množstvo zbraní a pri razii postrelil štyroch policajtov. Podľa úradníkov išlo o člena hnutia Reichsbürger. „Byť súčasťou tohto hnutia znamená, že ste pravicový extrémista,“ hovorí pre Independent bavorský minister vnútra Joachim Herrmann. Starostovia niektorých komunít proti hnutiu protestovali, ale boli slovne a fyzicky napadnutí. Reichsbürger si tieto útoky natáčal a dal na internet. Väčšinou sú členmi pravicového hnutia občania okolo 50 rokov, zo sociálne znevýhodnených podmienok. Označujú ich za populistov, antisemitov a za hnutie s nacistickou ideológiou. Majú svoje malé územie, ktoré nazývajú „Slobodný štát Prusko“.  Na území Brandenburgu ich je 150 až 200, prevažne mužov. Odmietajú platiť dane a vyrábajú si vlastné pasy a vodičské preukazy. Tlačia si vlastné tričká, ktorými propagujú svoje hnutie a nerešpektujú, že je to nelegálne, píše server Deutsche Welle. Bavorský minister teraz priznáva, že popularitu hnutia Nemecko podcenilo. Denník Frankfurter Allgemeine Zeitung tvrdí, že čoraz viac extrémistov je napojených na protiislamské hnutie Pegida. Navyše štyroch policajtov vyšetrujú za podozrenia z členstva v hnutí Reichsbürger. Hnutie dokonca tvrdí, že Nemecko nie je republikou, ale firmou, ktorá kontroluje dane a dlhy krajiny a Nemci sú zamestnancami tejto spoločnosti. Nie všetci členovia hnutia pritom patria k pravicovým extrémistom. „V Bavorsku väčšina členov nepochádza z tradičného krajne pravicového spektra. Väčšinou sú to násilné indivíduá,“ hovorí pre server Merkur.de ústavný sudca Burkhard Körner. Napriek tomu nárast ich popularitu chcú sledovať – majú totiž za sebou ohrozovanie exekútora nožom, krádež dokumentov priamo počas súdneho procesu aj prechovávanie veľkého množstva nelegálnych zbraní.


DOBRÉ RÁNODobré ráno: Dohaduje sa Fico tajne na vláde s fašistami?

Čižnár a Ústavný súd

Podcast

Najskôr zbabraný súd, teraz oznámenie, že to na generálnej prokuratúre nechajú tak. Jaromír Čižnár totiž povedal, že na Ústavný súd nepodá návrh na preskúmanie rozsudku o nerozpustení kotlebovcov. Čím by sme snahu o rozpustenie fašistov asi mohli považovať za uzavretú. Čo teda urobila generálna prokuratúra a prečo, prečo vlastne sfušovala súd a čo to hovorí o pomeroch vo vládnej koalícii a či sa práve nepozeráme na pytačky Smeru a SNS u fašistov? Tomáš Prokopčák sa rozpráva Petrom Kováčom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Od pondelka pokračuje súd v kauze zmenky televízie Markíza. Prokuratúra predložila rozšifrovanú komunikáciu medzi obžalovaným Marianom Kočnerom a podnikateľom Norbertom Bödörom. Čítať by sa mala v stredu, keď bude vypovedať Peter Tóth. Parlamentné voľby by mohli byť 29. februára. V rozhovore pre TASR to pripustil šéf parlamentu Andrej Danko. Tiež povedal, že v koalícii majú aj nezhody a že koaličná zmluva prestane platiť pol roka pred voľbami. Advokát Daniel Futej je novým akcionárom spoločnosti Druhá strategická, ktorú ovláda oligarcha Juraj Široký. Je to prvý otvorený dôkaz o spolupráci medzi týmito osobami. Pod Druhú strategickú patrí napríklad Širokého Váhostav, hokejový Slovan či bratislavský hotel DoubleTree by Hilton. Futej v minulosti vlastnil podiel v Dôvere, predal ho Pente. Študoval právo v USA pred revolúciou v čase, keď tam Široký pôsobil ako rozviedčik ŠtB. Futejov spis založený ŠtB bol zničený. Ruského opozičného lídra Alexeja Navaľného mohli vo väzení otráviť. Povedala to jeho lekárka, ktorá ho navštívila v nemocnici. Do nemocnice Navaľného odviezli z väzenia, kde si odpykáva 30-dňový trest za zvolanie nepovoleného protestu. Rusi na ňom zatkli zhruba 1400 demonštrantov. Slovenskí vedci vyvinuli najľahší supravodivý kábel na svete. Vynález Ústavu materiálov a mechaniky strojov SAV by mohol znamenať prelom vo vývoji generátorov napríklad pre veterné turbíny. Tiež by mohol pomáhať chrániť budúcich astronautov pred kozmickým žiarením. Bol jedným z najšikovnejších svojej generácie, v Bratislave či Piešťanoch dokázal vytvoriť architektúru svetovej úrovne - a v jeho vrcholnom diele, v bratislavskom krematóriu sa s ním verejnosť aj rozlúči. Odporúčať nekrológ je možno trošku morbídne, no Ferdinand Milučký bol jedným z najvýznamnejších slovenských architektov, bol žiakom Emila Belluša a milovníkom severskej moderny. Ak ste o Milučkom dosiaľ nepočuli, určite to napravte, napríklad rozlúčkou, ktorú pre SME napísala Janka Alexová. Ferdinand Milučký zomrel v piatok 26. júla vo veku 89 rokov. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Nehodu vlaku v Kongu neprežilo 33 ľudí

Vlak sa zrútil do priekopy a začal horieť.

KINSHASA. Nehoda vlaku v Kongu si vyžiadala 33 mŕtvych. Havária sa stala v Buyofwe v provincii Lualaba na juhu krajiny. Tamojšie Radio Okapi informuje, že vlak sa zrútil do priekopy a začal horieť. Podľa doterajších informácií údajne viezol aj bližšie nešpecifikovaný horľavý materiál. Guvernér provincie Richard Muyej pre BBC uviedol, že sa v oblasti stala nehoda, no nepotvrdil počet mŕtvych.


Slovan nemá peniaze ani hráčov a stráca to najcennejšie. Fanúšikov

Viac ako o postupe do play off sa začína hovoriť, či klub vôbec dohrá sezónu v KHL.

BRATISLAVA. Dvaja brankári, sedem obrancov a desať útočníkov Slovana Bratislava odletelo na najbližšiu sériu troch zápasov na klziskách súperov. Je to len torzo toho, čo má klub k dispozícii, keď je v plnej sile. Lenže, v najsilnejšom zložení sa v tejto sezóne prakticky neukázal. Maródka sa v posledných dňoch stupňuje natoľko, že v utorkovom zápase v Minsku bude mať tréner Miloš Říha k dispozícii len devätnásť hokejistov. Pre Slovan je to ďalšia nepríjemná správa. Klubu chýbajú peniaze na výplaty hráčov a tím je v tabuľke KHL v tejto fáze súťaže najhoršie za posledné tri roky. Už dlhodobo sú na listine zranených Marek Viedenský (koleno), Václav Nedorost (rameno), Pavol Skalický (záprstná kostička), Jakub Valský (zlomený prst), Tomáš Kubalík (koleno), Andrej Šťastný (väzy v kolene) i Patrik Luža (väzy v členku). Viróza trápi Tomáša Starostu s Filipom Novákom a v poslednom zápase sa zranili Andrej Meszároš (poškodené väzy v kolene) a Radek Smoleňák (kľúčna kosť). Meszároša museli v sobotňajšom zápase proti Omsku z ľadu odniesť. „Je mi ľúto divákov, hráčov, trochu sa hanbím za hokej. Mrzí ma, že sme stratili ďalších dvoch hokejistov. Ostatní bojujú, hrajú pre ľudí, vyžmýkajú zo seba všetko, ale aj tak to nestačí,“ hneval sa tréner Říha. V pondelok sa dozvedel ďalšiu zlú správu. Kapitán Meszároš si nezahrá do konca sezóny. Čakajú ho totiž až dve operácie kolena. „Prvá ma čaká už v utorok a druhá v januári. Mám po sezóne, lebo nebudem môcť hrať asi šesť mesiacov,“ vravel 31-ročný obranca pre Slovenský rozhlas. Zranenia však nie sú to jediné, čo mužstvo trápi. Slovan stráca v dôležitých zápasoch body, hokejistom nechodia výplaty a morálka v kabíne klesá. Hráči priznávajú, že hoci sa snažia na chýbajúce peniaze nemyslieť a v zápasoch bojujú, stále to majú v podvedomí. „Určite je to niekde vzadu v hlave. Myslím, že každý ide naplno a chce vyhrať každý zápas. Nie je to nejaká výhovorka či ospravedlnenie, ale je možné, že to na nás má vplyv,“ naznačil nedávno útočník Žiga Jeglič. Podľa denníka Šport už klub časť peňazí hráčom vyplatil. „Je to na dobrej ceste a verím, že to už bude chodiť načas. Tému peňazí sme pred vykorčuľovaním nechali v kabíne,“ povedal obranca Ivan Švarný pre Šport. Akú sumu klub hráčom vyplatil a kedy vyrovná ostatné podlžnosti, však nie je známe. Generálny manažér klubu Maroš Krajči už dlhšie s novinármi nekomunikuje. Denníku SME sa nepodarilo spojiť ani so športovým riaditeľom Oldřichom Šteflom. Vedenie Slovana vydáva len občasné vyhlásenia na svojom webe. Určite je to niekde vzadu v hlave. Myslím, že každý ide naplno a chce vyhrať každý zápas. Nie je to nejaká výhovorka či ospravedlnenie, ale je možné, že to na nás má vplyv. Vedenie KHL o finančných problémoch Slovana vie. Jeden z hráčov sa sťažoval, že klub si neplní svoje záväzky. Podľa pravidiel súťaže môžu hráči, ktorým klub neplatí, z tímu napriek platnej zmluve odísť a hľadať si nové pôsobisko. Vedenie KHL však v pondelok vydalo vyhlásenie, že Slovan sezónu dohrá. Vyplynulo to zo stretnutia medzi zástupcami ligy a klubu. Ten by mal v najbližších týždňoch vyrovnať všetky dlhy. Finančné ťažkosti mal Slovan počas pôsobenia v KHL už viackrát. Sezónu 2014/15 dohral len s torzom tímu, na posledné zápasy mal problém poskladať tri formácie. Aj vtedy niekoľko mesiacov nechodili výplaty a hráči dokonca zvažovali, že budú štrajkovať. Dlho sa špekulovalo, že to bol pre Slovan posledný ročník v KHL. Po záverečnom zápase základnej časti klub ďakoval fanúšikom za podporu. Generálny manažér Maroš Krajči vtedy vravel, že Slovan v KHL na 99 percent skončil. Vedenie Slovana hľadalo pre tím inú súťaž. Hovorilo sa o českej extralige, nadnárodnej EBEL lige aj o návrate do najvyššej slovenskej súťaže. Klub však v lete na poslednú chvíľu zohnal peniaze a pokračoval v KHL. Len pár týždňov pred štartom začal skladať tím, čo sa prejavilo hlavne v rozpačitom úvode sezóny. Tím sa ale časom rozohral a napokon postúpil do play off. Sezóna 2014/15: Klub mal veľké finančné problémy, hráči nedostali tri mesiace výplaty. V základnej časti získal Slovan len 63 bodov a v Západnej konferencii skončil posledný. Sezóna 2015/16: Po náročnom začiatku sa tím rozohral a s rezervou postúpil do play off z 8. priečky, v základnej časti získal 89 bodov. Sezóna 2016/17: Klub nemá na výplaty, mnoho hráčov je zranených, tím prehráva. Slovan má po 37 zápasoch len 43 bodov, v Západnej konferencii je dvanásty a priečku zaručujúcu play off stráca 15 bodov. Teraz stojí Slovan v KHL najhoršie za posledné tri roky. Aj v kritickej predminulej sezóne mal v tejto fáze súťaže na konte viac bodov než teraz. Momentálne má po 37 zápasoch len 43 bodov. V posledných ôsmich zápasoch získal iba päť bodov. Vlani mal klub po 37 odohraných zápasoch na konte 54 bodov a napokon vďaka skvelému finišu s rezervou postúpil do play off. Predvlani, keď hráčom takisto meškali výplaty, mal Slovan po 37 zápasoch na konte 46 bodov. Teraz klub stráca na ôsmu priečku v Západnej konferencii zaručujúcu postup do play off pätnásť bodov. Do konca sezóny ostáva ešte 23 zápasov. Pri kombinácii problémov, ktorým Slovan momentálne čelí, by bolo veľkým prekvapením, keby sa mu podarilo stratu zmazať. „Musíme sa vrátiť do bojov o play off,“ napriek tomu burcuje kanadský útočník Jonathan Cheechoo.   Ak Slovan v decembrových zápasoch výrazne nezníži stratu na ôsmu priečku, je veľmi pravdepodobné, že sa zopakuje scenár spred dvoch rokov - z mužstva odídu najlepší hráči a Slovan dohrá sezónu v provizórnych podmienkach. Klub navyše začína strácať to, čím sa celé roky v KHL pýšil – podporu fanúšikov. Ani jeden z posledných troch domácich zápasov nebol vypredaný. Na stredajší súboj proti Novosibirsku prišlo 7400 divákov, v piatok proti Novokuznecku ich bolo v hľadisku 7300 a v sobotu proti silnému Omsku 9800 (kapacita štadióna je 10 055 divákov). Víkendové zápasy proti atraktívnym súperom pritom bývali v Bratislave zvyčajne beznádejne vypredané.   Tento text ste mohli čítať vďaka tomu, že platíte za obsah. Vážime si to.


Fehérváry zažil víťazný debut, uspelo aj Toronto s Marinčinom
Nočné výsledky
 Fehérváryho príbeh
 Ocenený Fehérváry
 Toronto má kapitána
 Nebezpečný súboj

NEW YORK. Nový ročník zámorskej NHL odštartoval v noci na štvrtok úvodnými štyrmi zápasmi, v ktorých do hry zasiahli aj traja slovenskí hokejisti. V súboji posledných dvoch šampiónov St. Louis - Washington nastúpili premiérovo v drese Capitals obranca Martin Fehérváry a útočník Richard Pánik a tešili sa z výhry hostí 3:2 po predĺžení. Fehérváry tak absolvoval vo veku 19 rokov víťazný debut v profilige. Vyrovnaný zápas dvoch posledných víťazov Stanleyho pohára rozhodol český útočník Jakub Vrána. Fehérváry nastúpil v tretej obrannej dvojici Capitals po boku Čecha Radka Gudasa. Zápas ukončil s jedným plusovým bodom a 2 trestnými minútami, v druhej tretine vyhodil puk ponad plexisklo, čo sa hodnotí ako zdržiavanie hry. V tíme Washingtonu nastúpil aj útočník Richard Pánik, ale rovnako nebodoval. Pánik rovnako debutoval v drese Capitals v súťažnom zápase, v uplynulej sezóne ešte hrával za Arizonu. Počas 14:21 min si pripísal 2 "hity" a 1 zablokovanú strelu. Ruský útočník Alexander Ovečkin strelil gól v jedenástom z pätnástich úvodných zápasov sezóny počas svojej kariéry v NHL. Uspelo aj Toronto so slovenským zadákom Martinom Marinčinom, ktoré v bitke o Ontário zdolalo doma Ottawu 5:3. Dvomi gólmi k tomu prispel Auston Matthews. Marinčin odkorčuľoval 13:46 min, dvakrát vystrelil a jednu strelu súpera zablokoval. Útočník Tomáš Jurčo sa zatiaľ nedočkal premiéry v drese Edmontonu Oilers. Jeho tím zvíťazil nad Vancouverom 3:2 s gólovou pečaťou kapitána Connora McDavida. Hráči Vegas si aj vďaka dvom gólom Reillyho Smitha poradili na domácom ľade so San Jose 4:1. V drese Sharks nenastúpil švédsky obranca Erik Karlsson, ktorý chýbal z nešpecifikovaných osobných dôvodov. Zatiaľ nie je známe, kedy by hviezdny bek mohol byť tímu opäť k dispozícii. NHL 2019/2020 - základná časť: Góly: 23. F. Gauthier (Barrie), 25. Moore (Michejev, Sandin), 29. Matthews (W. Nylander, Rielly), 35. Matthews (Marner, Tavares), 50. Michejev (Barrie) – 1. B. Tkachuk (Co. Brown, White), 26. Sabourin (Chlapík, Pageau), 58. B. Ryan (Tierney, Borowiecki) /Obranca Martin Marinčin (Toronto) odohral takmer 14 minút, dvakrát vystrelil na bránu súpera, jednu strelu zblokoval, jedno vhadzovanie prehral a jedno vyhral./ Góly: 1. Blais (Perron, R. O'Reilly), 8. Pietrangelo (Faulk, R. O'Reilly) – 16. Ovečkin (Carlson, Eller), 33. Orlov (Jensen, Eller), 63. J. Vrána (Carlson, Oshie) /Obranca Martin Fehérváry (Washington) odohral 13 a pol minúty, odsedel si jeden dvojminútový trest a pripísal si jeden plusový bod. Útočník Richard Pánik (Washington) odohral 14 a pol minúty, vyhral jedno vhadzovanie, zblokoval jednu strelu a pridal aj dva bodyčeky./ Góly: 6. Draisaitl (Kassian, Benning), 51. Kassian (Draisaitl, Nurse), 55. McDavid (Draisaitl, Benning) – 32. Edler (Boeser, J. T. Miller), 50. Pearson (T. Myers, Q. Hughes) Góly: 4. Mark Stone, 6. R. Smith (W. Karlsson), 23. Glass (Pacioretty, Mark Stone), 45. R. Smith (W. Karlsson) – 13. Sörensen (Couture, Burns)


Manaforta a Gatesa pustili na kauciu do domácej väzby

WASHINGTON. Paula Manaforta, bývalého šéfa volebnej kampane Donalda Trumpa, pustili v pondelok po zložení kaucie vo výške desať miliónov dolárov do domácej väzby. Trumpovho bývalého obchodného partnera Ricka Gatesa prepustili na kauciu päť miliónov dolárov, informovala agentúra AP. Bývalý šéf Trumpovej volebnej kampane Manafort i bývalý Trumpov obchodný partner Gates vypovedali v pondelok pred federálnym sudcom vo Washingtone a uviedli, že sú nevinní. Výpoveď sa konala po ich zadržaní v súvislosti s obvineniami zo sprisahania voči Spojeným štátom a ďalších trestných činov. Do rúk federálnych úradov sa v pondelok odovzdali sami. Manaforta a Gatesa obvinili v 12 bodoch obžaloby okrem iného zo sprisahania, prania špinavých peňazí a falošných alebo zavádzajúcich výpovedí.


Šéfka sekcie informatizácie na bývalom Pellegriniho úrade končí

Martina Slabejová v úrade končí najmä zo zdravotných dôvodov.

BRATISLAVA. Šéfka sekcie informatizácie na Úrade podpredsedu vlády SR pre investície a informatizáciu Martina Slabejová odchádza z úradu. Pre portál Živé.sk to uviedla samotná Slabejová. Podľa informácií portálu podala výpoveď už pred niekoľkými týždňami a končí najmä zo zdravotných dôvodov. Konkrétny dátum jej odchodu ešte nie je jasný. Vo svojej funkcii pôsobila od konca septembra 2016. V máji oficiálne získala titul Digitálnej líderky SR – po tom, čo sa bývalý šéf úradu Peter Pellegrini stal premiérom a funkciu prebral Richard Raši. Podľa Živé.sk by sa digitálnym lídrom mal stať bývalý riaditeľ Oracle Slovensko Jaroslav Kmeť, ktorý s úradom spolupracuje aj v súčasnosti. Nebude však zastávať rovnakú pozíciu ako Slabejová. Sekcia informatizácie bude mať po novom štyri podsekcie. Kmeť bude šéfom oddelenia jednotného digitálneho trhu a zahraničných vzťahov. Popri ňom by mali vzniknúť oddelenia riadenia informatizácie, kyberbezpečnosti a čerpania eurofondov pre aktuálne obdobie.


Beštiálny atak, písali Poliaci. Slovák sa ospravedlnil za brutálny faul

Miroslav Božok z klubu Arka Gdynia uvidel za svoj zákrok v zápase najvyššej poľskej súťaže červenú kartu.

VARŠAVA. Brutálny faul (Sport.pl) či beštiálny atak (Sportowe Fakty) - aj takto označili poľské médiá nedovolený zákrok slovenského futbalového stredopoliara Arky Gdynia Miroslava Božoka na obrancu hosťujúceho tímu Bruk-Bet Termalica Nieciecza Patryka Fryca v 37. minúte nedeľňajšieho stretnutia 16. kola Ekstraklasy. Božok zoťal súpera oboma nohami a okamžite videl červenú kartu. Výpad sa, našťastie, zaobišiel bez zdravotných následkov pre obeť. Oslabení domáci prehrali 1:3. "Patryk, chcem sa Ti ospravedlniť za ten faul. Veľmi ma to mrzí a dúfam, že si v poriadku," napísal Božok prostredníctvom twitteru Arky. Klub dodal, že hráč sa ospravedlnil aj telefonicky. "Ospravedlnenia prijaté. Poznám Mira osobne, je to solídny chlapík a ten faul bol jednorazovým úletom," podotkol kouč Nieciecze Czeslaw Michniewicz. Tridsaťdvaročný Božok doma hral za rodné Michalovce (dve obdobia), Senec a Ružomberok, v Poľsku si obliekal aj dresy Belchatówa a Leczny. V Arke bol už v rokoch 2009 až 2011. Do Gdynie sa vrátil vlani v júni, podpísal kontrakt na dva roky.


Parkovacia politika naďalej zostáva v platnosti len na papieri

Nesrovnal tvrdí, že mestskí poslanci opäť odmietli pomôcť Bratislavčanom.

BRATISLAVA. Parkovacia politika v Bratislave ostáva v platnosti len na papieri a jej zavedenie v uliciach hlavného mesta je naďalej neisté. Bratislavskí mestskí poslanci totiž opätovne neschválili dodatok štatútu hlavného mesta, ktorý upravuje deľbu kompetencií magistrátu a bratislavských mestských častí v rámci regulácie parkovania. Zopakovali tak svoje rozhodnutie z júna. Hlasovanie o tomto bode však predtým niekoľko rokovaní presúvali. Primátor Bratislavy Ivo Nesrovnal vníma neschválenie dodatku a tým nespustenie parkovacej politiky v praxi ako veľké sklamanie. Podľa neho mestskí poslanci opäť odmietli pomôcť Bratislavčanom. "Sú to tí istí poslanci, ktorí toto znenie schválili v decembri, ktorí ma požiadali, aby som štatút predložil do zastupiteľstva. Tí istí poslanci teraz otočili a tvária sa, že s tým nemajú nič spoločné," skonštatoval. Z astupiteľstvo podľa jeho slov dnešným rozhodnutím finančne poškodilo mestu, pretože spustením parkovacej politiky mohla samospráva získať do rozpočtu 40 miliónov eur ročne. Primátor sa nechce vzdať boja za vyriešenie parkovania a na jedno z ďalších zastupiteľstiev predloží návrh na schválenie dodatku štatútu opäť. Viacerí mestskí poslanci však primátorovi vyčítali, že Bratislava nie je ešte pripravená na spustenie parkovacej politiky. Chýbajú podľa nich záchytné parkoviská či parkovacie domy. Nie je ani posilnená mestská polícia a vytvorená v nej špeciálna dopravná jednotka a dostatočne nie je pripravená ani bratislavská MHD. "Parkovaciu politiku považujem za novú daň, ktorá je aj v rozpore so zákonom. Občania ju budú platiť, no nedostanú žiadnu protislužbu. Mesto nemá pripravené vôbec nič, iba veľké reči pre média, aby ľudia uverili, že toto im vyrieši parkovanie. Nie, toto im sťaží parkovanie a dosiahne, že parkovanie a pohyb po Bratislave bude ešte ťažší ako doteraz," uviedol mestský poslanec Ján Budaj. Parkovaciu politiku mestskí poslanci schválili v decembri 2016. Platí však zatiaľ len na papieri. Aby sa nové pravidlá parkovania v Bratislave stali realitou, je potrebné prijať dodatok štatútu hlavného mesta. Ten totiž upravuje deľbu kompetencií hlavného mesta a bratislavských mestských častí vo veci užívania komunikácií prvej až štvrtej triedy. Zároveň splnomocňuje mestské časti schváliť všeobecne záväzné nariadenie v miestnom zastupiteľstve. Jeho obsahom je najmä úprava výšky úhrady za dočasné parkovanie, spôsob platenia úhrady a preukázania jej zaplatenia. Taktiež aj posilňovanie mestskej polície. Bratislava neprenajme Veľvyslanectvu Spojených štátov amerických v SR zhruba 1300 metrov štvorcových (m2) mestských pozemkov pred budovou ambasády. Tá ich využíva od roku 2005 ako svoju bezpečnostnú zónu, ktorú tvorí oplotenie, pevné oceľové stĺpiky, bariérové kvetináče či vysúvateľná bariéra pre autá. Rozhodlo o tom dnes bratislavské mestské zastupiteľstvo. Potvrdilo tak svoje stanovisko z apríla tohto roka. Mesto chcelo prenajať tieto pozemky veľvyslanectvu do 15. augusta 2019 za 481.070 eur ročne. Ambasáda mala možnosť uplatniť si dvojročnú opciu na obnovenie nájomnej zmluvy. Za jeden m2 na deň mala platiť jedno euro, ak by sa však preukázala právoplatným stavebným povolením na výstavbu novej budovy veľvyslanectva, táto suma by sa znížila na 0,03 eura za jeden m2 na deň. Veľvyslanec Spojených štátov amerických v SR Adam Sterling v stredu (27.9.) poslancom povedal, že sú pripravení splniť si záväzky voči mestu, na ktorých sa dohodli ešte v roku 2016. Zároveň ich upozornil, že v prípade neodsúhlasenia prenájmu pozemkov sa môže finančná strata pre mesto vyšplhať na milión eur, majetkové vzťahy sťažia presťahovanie ambasády na iné miesto v Bratislave a financie vyčlenené na nájom budú musieť byť vrátené späť do rozpočtu USA.


Počet ľudí so syfilisom stúpol, majú ho skôr muži

Ochorenie najviac trápilo 15- až 24-ročných.

BRATISLAVA. Počet ľudí so syfilisom na Slovensku pribúda. Vlani ho malo 362 ľudí (238 mužov, 124 žien), oproti predchádzajúcemu roku je to nárast o 21 percent. Vyplýva to z dát Národného centra zdravotníckych informácií (NCZI). Ochorenie najviac trápilo 15- až 24-ročných, najvyšší počet pacientov nahlásili lekári v Bratislavskom a Košickom kraji, najmenej v Banskobystrickom a Prešovskom kraji. Kvapavku malo minulý rok 280 pacientov, viac mužov (210) ako žien (70). "V porovnaní s predchádzajúcim rokom počet takto chorých klesol, a to o 19 percent," uvádza NCZI. Ochorenie najčastejšie diagnostikovali u 25- až 34-ročných. Najvyšší počet pacientov nahlásili v Bratislavskom a Trnavskom kraji, najmenší v Prešovskom a Banskobystrickom kraji. Popri syfilise a kvapavke nahlásili lekári aj 1109 iných, prevažne sexuálne prenosných chorôb, najčastejšie to však boli iné sexuálne prenášané chlamýdiové choroby (858).


Premávka v Bratislave je spomalená, na viacerých úsekoch sa tvoria kolóny

So zdržaním musia vodiči rátať desať až dvadsať minút.

BRATISLAVA. So zdržaním desať až 20 minút musia vo štvrtok ráno vodiči počítať na bratislavských cestách a vstupoch do hlavného mesta. Na viacerých úsekoch sa tvoria kolóny. Informujú o tom Zelená vlna RTVS a Stella centrum. Zelená vlna hlási nehodu na D1 za Sencom v smere do Bratislavy, na 22. kilometri. Blokovaný je jeden pruh a zdržanie v kolóne predstavuje asi 15 minút. Stella centrum informuje o kolónach na D1 pred vjazdom do Bratislavy, pred Prístavným mostom, kde sa vodiči zdržia desať minút, rovnako ako aj v smere zo Stupavy na D2, v Čiernej Vode a Vajnoroch. V Dunajskej Lužnej zdržanie predstavuje 20 minút, v Ivanke pri Dunaji a v Moste pri Bratislave 15 minút. V Bratislave na Ulici svornosti a na Popradskej sa vodiči v smere do mesta zdržia 20 minút, na Hradskej 15 a na Račianskej ulici desať minút.


Väčšina Maďarov si myslí, že prijatie eura by bol pozitívny krok

Euro ostro odmieta desať percent Maďarov.

BUDAPEŠŤ. Väčšina Maďarov sa domnieva, že zavedenie eura by bolo v celku pozitívne pre ich krajinu, súčasne si však iba málo z nich myslí, že Maďarsko v dohľadnom čase do eurozóny vstúpi. Tretina dokonca vyjadrila názor, že sa tak nestane nikdy. Vyplýva to z výsledkov prieskumu Eurobarometer, ktorý zverejnil dnes spravodajský server portfolio.hu. Podľa mienky 64 % opýtaných Maďarov, krajiny, ktoré zaviedli spoločnú európsku menu, pochodili dobre. V Česku bol tento pomer 49-% a v Poľsku 56-%. Zavedenie eura v Maďarsku bezvýhradne podporuje 14 % obyvateľstva, o 6 % viac než pred rokom. Tábor tých, ktorí skôr podporujú vstup svojej krajiny do eurozóny je 43-%, o 6 % menej než v roku 2016. Pozitívne sa tak k spoločnej európskej mene postavilo 57 % respondentov. Euro ostro odmieta 10 % Maďarov. Nižší pomer namerali iba v Rumunsku, v Česku striktne odmieta vymeniť koruny za euro až 40 % ľudí. Zdraženie po prípadnom vstupe Maďarska do eurozóny očakáva 52 % opýtaných. Server pripomína, že Maďarsko disciplinovanou rozpočtovou politikou a klesajúcim zadlžením spĺňa čoraz viac maastrichtských kritérií, preto by prijatie eura v Maďarsku bolo možné zvažovať. Minister národného hospodárstva Mihály Varga vlani povedal, že vstup do eurozóny záleží už iba od vôle Maďarska. Tento proces by bol urýchlený, keby sa v nadchádzajúcich mesiacoch uskutočnila vízia dvojrýchlostnej Európy, v ktorej by členovia eurozóny mali výhodnejšie postavenie. To môže byť dôvodom prehodnotenia postoja k zavedeniu eura v prípade Maďarska i ďalších krajín regiónu, uzatvára portfolio.hu.


Hasiči pátrajú po páre, ktorý sa stratil v Šúrskom lese

BRATISLAVA. Hasiči hľadajú pár, ktorý sa stratil v Šúrskom lese na okraji hlavného mesta. Informovalo o tom Krajské riaditeľstvo Hasičského a záchranného zboru v Bratislave. Stratený pár osôb bol nahlásený v nedeľu krátko popoludní. "Hasičská jednotka sa momentálne snaží komunikovať s osobami pomocou mobilného telefónu a vyhľadať ich v priestore lesa pomocou poskytnutých súradníc," uviedli hasiči. Zásah komplikuje náročný rozmočený lesný terén a močaristá pôda. Na záchrannej akcii sa zúčastňujú štyria hasiči z Pezinka spolu so štyrmi dobrovoľnými hasičmi z neďalekého Svätého Jura.


V Taliansku zadržali ľudí, ktorí mali spreneveriť takmer dva milióny eur z Únie

Sieť, ktorú tvorili štátni úradníci, podnikatelia a členovia kalábrijskej mafie, previedla cez nadáciu peniaze na firmu.

RÍM. Deväť podozrivých v súvislosti so spreneverou finančných prostriedkov Európskej únie určených pre ľudí v núdzi na juhu Talianska zadržala tamojšia polícia v Kalábrii, Toskánsku, ako aj regiónoch Lazio a Benátsko. Súčasne došlo k zhabaniu majetku v hodnote okolo dvoch miliónov eur. Sieť, ktorú tvorili štátni úradníci, podnikatelia a členovia kalábrijskej mafie 'Ndrangheta, previedla cez istú nadáciu 1,9 milióna eur na istú firmu, uviedli vo štvrtok talianske oficiálne zdroje. Ako konštatoval prokurátor Nicola Gratteri vo vysielaní spravodajskej televíznej stanice RAI News 24, tento "odporný zločin" bol vykonaný bez akéhokoľvek zohľadnenia potrieb ľudí v núdzi. Zadržané osoby čelia okrem iného podozreniu zo zneužitia právomocí, korupcie, defraudácie a vydierania, ako aj ohrozovania úradnej osoby mafiánskymi metódami.


Katalánsko ustúpilo, zľaklo sa odchodu z Únie aj trhov

Katalánsky premiér najskôr hovoril o samostatnosti, potom výsledky referenda pozastavil. Nezávislosti sa však nevzdáva.

BARCELONA, BRATISLAVA. Keď katalánsky premiér Carles Puigdemont v utorok večer vyhlásil, že Katalánsko si zaslúži byť nezávislou republikou, sledovali ho milióny ľudí. Pred budovou katalánskeho parlamentu stáli stovky demonštrantov a desiatky policajtov, doprava bola uzatvorená. Sledovali ho tí, ktorí veria v nezávislú krajinu Katalánsko, zástancovia jednotného Španielska aj Európska únia, ktorá sa obáva ďalšieho drobenia a napätia na Pyrenejskom polostrove. Puigdemont však v poslednej chvíli svojho prejavu povedal, že je pripravený s Madridom rokovať o tom, ako by mala katalánska nezávislosť vyzerať. Znamená to, že španielsky región zatiaľ jednostrannú nezávislosť nevyhlasuje. „Nechceme zvrhnúť vládu, nemáme nič proti Španielom, nie sme šialení. Musíme však začať dialóg,“ povedal. Na prejav katalánskeho premiéra sa čakalo o hodinu dlhšie. Zdroje španielskych médií hovorili o nespokojnosti radikálnejšej časti poslancov aj o rokovaniach s medzinárodnými partnermi. Katalánsko sa rozhodlo pozastaviť výsledky referenda, ktoré ho zaväzovali vyhlásiť nezávislosť. Nechceme zvrhnúť vládu, nemáme nič proti Španielom, nie sme šialení. Musíme však začať dialóg. Bez ohľadu na výsledok ďalších rokovaní, ilegálne referendum a najmä brutálny zásah španielskej polície rozdelili krajinu na dve časti. V uliciach Barcelony sa za posledný týždeň striedali desaťtisíce ľudí na demonštráciách, či už za nezávislosť, alebo jednotu Španielska. Práve policajný zásah pritom vybičoval vášne a viedol k oveľa tvrdším vyhláseniam separatistických politikov aj vlády. Európski aj španielski politici celý deň vyzývali katalánsku vládu na opatrnosť. „Musíme byť zodpovední a uvoľniť napätie,“ povedala aj starostka Barcelony Ada Colauová. Za miernejším rozhodnutím Katalánska môžu byť aj tvrdé vyhlásenia španielskeho premiéra Mariana Rajoya. Ten v priebehu dňa odmietol s lídrami separatistov rokovať. Vyhrážal sa najmä spustením článku ústavy č. 155. Ten by dovoľoval vláde v Madride rozpustiť regionálnu vládu v Katalánsku, obsadiť parlament aj zatknúť jeho lídrov. Puigdemont už v júli vyhlásil, že je pripravený ísť za nezávislosť aj do väzenia. Katalánsky premiér v prejave nešpecifikoval, čo Katalánsko okrem rokovaní čaká ďalej. Ak by sa aj po dialógu s Madridom podarilo dosiahnuť čo i len jednostrannú nezávislosť, potenciálny nový štát by čakalo množstvo problémov. Zákon o referende, o ktorom hlasovali Katalánci, predpokladá, že región zostane aj ako nezávislá krajina súčasťou EÚ. V praxi by to však bolo inak a Katalánsko by o členstvo muselo opätovne požiadať. Aj keby spĺňalo jednotlivé kapitoly, je to zdĺhavý proces. „V súčasnosti nevidíme žiadny praktický spôsob, ako by sa Katalánsko mohlo stať nezávislou krajinou v rámci EÚ, ako by to väčšina priaznivcov nezávislosti chcela,“ napísali podľa CNN ekonómovia nemeckej banky Berenberg. Znamenalo by to napríklad opätovné zavedenie hraničných kontrol, keďže Katalánsko by bolo automaticky aj mimo schengenského priestoru. Európska únia bola navyše pri komentovaní diania v Španielsku veľmi zdržanlivá. Aj po Puigdemontovej výzve je možné, že sa do rokovaní bude musieť aktívnejšie zapojiť. Od urýchleného konania mohlo Barcelonu odradiť aj aktuálne dianie. Ešte pár dní pred hlasovaním v referende o nezávislosti ubezpečovali lídri Katalánska občanov, že o ekonomické dosahy sa nemusia obávať. Ročne totiž Barcelona platí vláde v Madride v daniach viac, ako dostáva reálne naspäť. Po jednostrannom vyhlásení Katalánska by však práve ekonomika mohla trpieť. Len za posledný týždeň sa niekoľko firiem vrátane dvoch najväčších španielskych bánk Banco Sabadell a CaixaBank rozhodlo presídliť svoje centrály do iných miest. Nasledujú ich aj ďalšie telekomunikačné či realitné spoločnosti. Aj po násilnostiach počas referenda poklesli trhy, oslabilo sa aj euro. Katalánsko by tiež prišlo o členstvo vo Svetovej obchodnej organizácii, čo by skomplikovalo akýkoľvek export z krajiny. Odchod Katalánska z EÚ by znamenal zavedenie ciel na výmenu tovaru medzi novým štátom a EÚ. Všetky obchodné dohody by totiž prestali platiť. Ani ďalšie rokovania s Madridom však nezaručia to, že z Katalánska sa firmy nestiahnu. Viaceré už avizovali, že sa chcú vyhnúť chaosu. V ilegálne zvolanom referende si 1. októbra 92 percent ľudí zvolilo nezávislosť, volilo však len 43 percent oprávnených voličov. Hlasovanie prerušili zásahy španielskej polície, odborníci však spochybňujú aj priebeh referenda – katalánski separatisti napríklad vyzývali ľudí, aby si hlasovacie lístky tlačili doma. Šance na vytvorenie nezávislého Katalánska sú tak po utorku obmedzené. Aj keby došlo k samotnému aktu jednostrannej nezávislosti, podľa politológa Josého Antonia Perea Unceta z Univerzity Complutense v Madride to nový štát z Katalánska nespraví. „Je to politický akt. Katalánsko tak bude štátom až po tom, ako španielska vláda stiahne svoju armádu, políciu či sudcov z tohto územia,“ hovorí pre Thelocal.es.


Skolaboval počas zápasu. Futbalista sa po viac ako roku zobudil z kómy

AMSTERDAM. Abdelhak Nouri, niekdajší futbalista holandského klubu Ajax Amsterdam, sa po viac ako roku prebudil z kómy. Dvadsaťjedenročnému mladíkovi predpovedali sľubnú futbalovú kariéru. Všetko sa zmenilo 13. júla minulého roka, keď počas sústredenia v Rakúsku v prípravnom dueli s Werderom Brémy priamo na ihrisku skolaboval a utrpel nezvratné poškodenie mozgu. Nouri po prebudení z kómy spoznal najbližších členov rodiny, s ktorými komunikuje jednoduchými gestami. "Telo sa nemôže hýbať, ale dokáže pohybovať hlavou, otvára ústa, dokáže zdvihnúť obočie a komunikuje s nami," povedal jeho brat Abderrahim. Citoval ho napríklad web rtvslo.si. Nouri debutoval v seniorskom tíme Ajaxu v septembri 2016 a odohral zaň 15 duelov. V juniorskom mužstve nastúpil na 26 stretnutí a strelil 10 gólov. Bol aj pri finále Európskej ligy 2016/2017 proti Manchestru United v Štokholme, z lavičky náhradníkov však do zápasu nezasiahol. Amsterdamské mužstvo vtedy prehralo 0:2. "Abdelhak bol veľký talent. Nanešťastie, nikdy nezistíme, ako ďaleko to mohol dotiahnuť," povedal vtedy riaditeľ Ajaxu Edwin van der Sar. Bývalý výborný brankár dodnes verí, že ak by na štadióne v rakúskom Zillertale bol prítomný defibrilátor, Nouriho stav mohol byť omnoho lepší.


Kiska vymenoval dvadsaťpäť profesorov vysokých škôl

Noví profesori sú napríklad v odboroch ochrana rastlín.

BRATISLAVA. Spolu 25 vysokoškolských pedagógov je oddnes nositeľom titulu profesor. Prezident SR Andrej Kiska ich vymenoval v Prezidentskom paláci. Noví profesori sú napríklad v odboroch ochrana rastlín, hygiena, hospodárska úprava lesov, všeobecná živočíšna produkcia, religionistika, matematika, sociológia či odborová didaktika. Medzi čerstvými nositeľmi najvyššej vedecko-pedagogickej hodnosti je známa interprétka klasickej hudby, flautistka a pedagogička Dagmar Zsapková, výtvarný umelec, tvorca inštalácií, objektov, performancií Michal Murin, ale aj imunológ, alergológ a pediater Miloš Jeseňák.Informovala o tom Henrieta Hajtová z tlačového odboru Kancelárie prezidenta SR.


Kurz bitcoinu klesol takmer o desatinu

NEW YORK. Kurz bitcoinu v piatok padol takmer o 9 percent. Japonský finančný regulátor totiž nariadil niekoľkým platformám s kryptomenami, aby zlepšili svoje opatrenia proti praniu špinavých peňazí. Bitcoin sa o 15.47 SELČ predával po 6136 dolárov (5267,86 eura). Jeho kurz podľa CoinDesk padol pod hranicu 6400 USD prvýkrát približne za 1 týždeň. Japonská Agentúra pre finančné služby (FSA) nariadila šiestim burzám s kryptomenami registrovanými v krajine, vrátane bitFlyer a Quoine, aby zlepšili kontrolné mechanizmy, predovšetkým v oblasti prania špinavých peňazí a financovania terorizmu. Kurz bitcoinu tento rok padol o vyše polovicu. Ešte v decembri 2017 sa pohyboval na rekordných úrovniach a dostal sa takmer až na 20.000 dolárov.


V sýrskom meste zabíjal sarín, potvrdili francúzske tajné služby

Francúzi nepochybujú o zodpovednosti sýrskej vlády.

PARÍŽ, MOSKVA. Analýza vzoriek, ktoré odobrali francúzske tajné služby v sýrskom meste Chán Šajchún ukázala, že chemický útok na toto mesto bol spáchaný smrtiacim nervovým plynom sarínom. Uviedol to v stredu francúzsky minister zahraničných vecí Jean-Marc Ayrault. Podľa neho neexistujú pochybnosti o zodpovednosti sýrskej vlády za incident, pri ktorom 4. apríla zahynuli desiatky ľudí. Francúzsko podľa Ayraulta vie zo spoľahlivých zdrojov, že postup výroby plynu použitého v Chán Šajchúne je typický pre metódu vyvinutú v sýrskych laboratóriách. "Francúzske spravodajské služby zastávajú názor, že jedine Bašár Asad alebo najvplyvnejšie osoby z jeho blízkeho okolia mohli dať rozkaz na použitie chemických zbraní," uvádza sa podľa agentúry Reuters v správe tajných služieb, o ktorej Ayrault informoval. Radikálne skupiny, ktoré v oblasti pôsobia, nemajú podľa tejto správy schopnosti ani prostriedky vykonať taký útok a takzvaný Islamský štát nie je v regióne prítomný. Chán Šajchún leží v severosýrskej provincii Idlib, ktorá je jednou z posledných bášt opozície. Chán Šajchún kontrolujú islamisti z Fronty dobytie Sýrie, predtým známeho ako Front an-Nusra. Západné krajiny od začiatku vinili z útoku sarínom na Chán Šajchún práve Damask. Sýrska vláda tvrdí, že za únik chemických látok môžu povstalci, ktorých sklad s týmito látkami zasiahli. Rusko stojí na strane Damasku. USA o vine sýrskeho režimu od začiatku nepochybovali a 7. apríla v odvete zaútočili strelami s plochou dráhou letu na sýrsku leteckú základňu v Homse. Odvetný útok USA v stredu kritizoval ruský minister zahraničných vecí Sergej Lavrov. Vyhlásil, že sa tak oddiali vytvorenie širokého frontu na boj s terorizmom. Na bezpečnostnej konferencii v Moskve Lavrov označil nedávnu vojenskú akciu USA v Sýrii aj za "hrubé porušenie medzinárodného práva a akt agresie proti suverénnemu štátu". Podľa neho tento krok Washingtonu zhoršuje už existujúce problémy a odkladá perspektívu vytvorenia širokého frontu na boj s terorizmom. Lavrov dodal, že v súvislosti s americkým útokom sa núkajú paralely s udalosťami roku 2003 v Iraku, ktoré sa skončili zničením krajiny a zrodom džihádistickej organizácie Islamský štát. Podľa Lavrova "nestojí zato ešte raz vysvetľovať, aký nebezpečný vývoj udalostí môže vyvolať zopakovanie "podobných unáhlených krokov".


V okolí rieky Moravy použijú na komáre pozemné postreky

BRATISLAVA. V obciach v širšom povodí Moravy na Záhorí, postihnutých kalamitným výskytom komárov, aplikujú v týchto dňoch pozemné postreky. Samosprávy o nich informujú prostredníctvom webov, sociálnych sietí i ďalších informačných prostriedkov. Postreky vykonávajú v ranných hodinách, zväčša medzi 04.00 h a 08.00, prípadne aj v neskorých večerných hodinách. Obec Suchohrad napríklad informuje, že postrek bude aj v piatok podvečer medzi 18.00 h a 20.00 h. Samosprávy uvádzajú, že aplikovaným roztokom je Kontakt a Aqua k-Othrine v nízkej koncentrácii, rýchlo sa rozkladajúcej na neškodné látky. Obyvateľov však upozorňujú, aby v čase postrekov obmedzili pohyb vonku, zabezpečili si domáce zvieratá i včelstvá, keďže roztokom sú ohrozené včely. Postreky môžu byť aplikované opakovane. Obec Závod informuje, že sa tak stane až po vyhodnotení efektu prvého postreku. Vysoká pri Morave, v tesnej blízkosti rieky, už avizuje sobotňajší (22. 6.) opakovaný postrek. Samosprávy pristúpili k dezinsekčným zásahom potom, čo Regionálny úrad verejného zdravotníctva (RÚVZ) v Bratislave potvrdil na základe svojho monitoringu, že výskyt komárov dosiahol v tejto časti Záhoria, ale i niektorých mestských častiach Bratislavy vysoký až kalamitný charakter. Na premnoženie komárov samosprávy upozornili už minulý týždeň, kritizovali Bratislavský samosprávny kraj (BSK), že včas neaplikoval postreky biologickou látkou Bti. Samosprávam prisľúbil finančnú pomoc predseda vlády SR Peter Pellegrini (Smer-SD). Z prostriedkov Úradu vlády má ísť o sumu do 100.000 eur.


Dortmund nezaváhal ani v druhom kole, o výhre však rozhodol až v úplnom závere

BERLÍN. Futbalisti Borussie Dortmund zvíťazili v piatkovej predohrávke druhého kola nemeckej Bundesligy na ihrisku Kolína 3:1. Dortmund má tak po dvoch kolách plný počet šesť bodov. Kolín - Dortmund 1:3 (1:0) Góly: 29. Drexler - 70. Sancho, 86. Hakimi, 90+ 4. Alcacer


V Afganistane zabili dvoch amerických vojakov

USA a Taliban vedú rokovania o ukončení bojov.

KÁBUL. Dvaja americkí vojaci zahynuli v stredu v Afganistane. Oznámila to tamojšia misia NATO s názvom Operácia Rezolútna podpora (Resolute Support). Misia NATO v krátkom vyhlásení uviedla, že zahynuli dvaja americkí vojaci a ich mená oznámi v priebehu 24 hodín až po tom, ako sa o úmrtí dozvedia príbuzní. Takýto postup je v súlade s politikou ministerstva obrany USA. Vo vyhlásení sa nespresňuje, ako vojaci prišli o život, dodala tlačová agentúra AP. Od roku 2001, keď invázia pod velením USA zvrhla v Afganistane vládnuce fundamentalistické hnutie Taliban, zahynulo v stredoázijskej krajine vyše 2400 amerických vojakov. V súčasnosti vedú USA a Taliban rokovania o ukončení bojov, trvajúcich takmer 18 rokov - teda najdlhšej vojny Ameriky. Spojené štáty oficiálne ukončili svoju afganskú bojovú misiu v roku 2014, ale stále poskytujú rozsiahlu leteckú a ďalšiu podporu miestnym ozbrojeným silám, bojujúcim proti militantom z Talibanu a odnoži extrémistickej organizácie Islamský štát (IS).


V Bosne zadržali generála, je podozrivý z vojnových zločinov proti Srbom

BELEHRAD. Známeho bosnianskeho generála Atifa Dudakoviča zatkli v piatok spolu s 11 ďalšími osobami v súvislosti s vojnovými zločinmi proti srbskému obyvateľstvu počas vojny v Bosne v rokoch 1992-95. Informovala o tom agentúra DPA. Dudakovič je podozrivý zo zločinov proti ľudskosti a zločinov proti civilnému obyvateľstvu, spresnila prokuratúra v Sarajeve. Ostatných 11 zadržaných bolo súčasťou jeho vojenského oddielu, ktorý sa mal dopúšťať spomenutých zločinov na severozápade Bosny. Prokuratúra uviedla, že zatýkanie prišlo po niekoľkých rokoch vyšetrovania, ktorého súčasťou boli rozhovory so stovkami svedkov. Dudakovič (64) je veľmi populárny medzi bosnianskymi Moslimami, ktorí ho považujú za hrdinu v súvislosti s jeho úlohou vo vojne, pripomína DPA. Velil spojeným jednotkám bosnianskych Moslimov a Chorvátov na severozápade krajiny a neskôr sa stal vysokopostaveným armádnym veliteľom. Bosniansku vojnu charakterizujú rozsiahle vojnové zločiny, ako napríklad genocída Moslimov v Srebrenici či ostreľovanie Sarajeva, obeťami zločinov však boli všetky tri etnické skupiny.


Polícia obvinila podozrivého z piatich útokov nožom v Londýne

Jasona Kakaireho obvinili z piatich pokusov o vraždu.

LONDÝN. Britská polícia obvinila 29-ročného muža z piatich pokusov o vraždu. Obvinenie nasleduje po sérii prípadov pobodania na severe Londýna, ktoré zosilnili obavy verejnosti z pribúdajúcich zločinov spáchaných nožom v Británii. V piatok o tom informovala tlačová agentúra Reuters. Jason Kakaire sa mal už v piatok postaviť aj pred súd, dodala polícia. Útoky sa začali v sobotu neskoro večer 30. marca, keď boli pobodaní štyria ľudia. Piatu obeť našli s poraneniami spôsobenými nožom v utorok nadránom. Posledný útok sa stal deň po tom, čo britská premiérka Theresa Mayová usporiadala bezpečnostný samit vo svojom sídle na Downing Street, kde s účastníkmi diskutovala o spôsoboch, ako zastaviť zločiny páchané nožmi. Vlani došlo v Anglicku a Walese k 285 smrteľným prípadom pobodania, čo je najvyšší počet od začatia ich zaznamenávania pred vyše 70 rokmi. V celej Británii bolo od začiatku roka 2019 dobodaných na smrť najmenej 48 ľudí. Po útokoch na severe britskej metropoly Londýn je ešte stále hospitalizovaná žena, ktorej zranenia zmenia život, a tiež dvaja muži, ktorí sa nachádzajú v stabilizovanom stave. Ďalšie dve obete z nemocnice prepustili.


V nemeckom Bavorsku zadržali Sýrčana podozrivého z členstva v Islamskom štáte

Zadržaný Sýrčan mal pre IS verbovať nových členov a koordinovať aktivity teroristických buniek v Európe.

MNÍCHOV, LANDSHUT. Príslušníci bavorskej policajnej jednotky osobitého určenia zadržali v stredu na základe zatykača Spolkovej prokuratúry 32-ročného Sýrčana, ktorý je podozrivý z členstva v teroristickej organizácii Islamský štát (IS). Podľa exkluzívnych informácií Bavorského rozhlasu (BR) sa tak stalo v obci Adlkofen neďaleko Landshutu, kde došlo aj k domovej prehliadke bydliska zadržaného. Podozrivý tam býval v ubytovni pre žiadateľov o azyl, k policajnému zásahu však došlo v čase, keď smeroval na miestnu zastávku autobusu. Podľa BR aj v tomto prípade spolubývajúci registrovali, že Sýrčan má zrejme kontakty s teroristickými subjektmi, toto podozrenie potom potvrdilo preverovanie zo strany tajných služieb. Zadržanie nesúvisí s utorkovým bombovým útokom na autobus futbalistov Borussie Dortmund. Muža, ktorý podľa Spolkovej prokuratúry založil v roku 2011 bojovú jednotku Frontu an-Nusra v Sýrii operujúcu v okolí Aleppa a ktorý neskôr pôsobil aj v regiónoch Tabka a Rakka, predviedli pred vyšetrujúceho sudcu Spolkového súdneho dvora. Sýrčan, ktorý jednotku rozpustil po tom, čo sa spomínané regióny dostali pod kontrolu džihádistov z IS a pracoval pre ich "tajnú službu", pricestoval najneskôr na sklonku augusta 2015 do Nemecka. Odtiaľ opakovane cestoval do Grécka, aby tam v radoch utečencov robil nábor pre teroristické bunky džihádistov. Navyše mal na starosti koordináciu aktivít teroristických buniek na starom kontinente.


Zimná búrka komplikuje v Európe dopravu, zomrelo najmenej jedenásť ľudí

Viaceré štáty Európy zasiahla zimná búrka sprevádzaná silným vetrom.

BERLÍN. Už najmenej deväť obetí si vo štvrtok vyžiadala veterná búrka v Európe. Štyroch mŕtvych hlási Nemecko, tri obete Holandsko a po jednej Belgicko a Taliansko. Zimná búrka sprevádzaná silným vetrom, ktorý narúša dopravu a spôsobuje výpadky elektriny. Už pred víchricou zrušil holandský národný letecký dopravca KLM 220 letov. Neskôr víchrica pováľala stromy a spôsobila chaos na cestách v krajine. V Amsterdame zastavili električkovú dopravu a zavreli miestnu zoologickú záhradu. Holandský kráľovský meteorologický ústav vydal v tejto súvislosti výstrahu najvyššieho stupňa platnú pre väčšinu krajiny a oznámil, že v prístave Hoek van Holland vietor dosiahol v nárazoch 140 kilometrov za hodinu. Amsterdamské letisko Schiphol do odvolania zrušilo všetky naplánované lety, pričom k podobnému rozhodnutiu dospeli aj štátne železnice, ktoré zrušili vlakové spoje. Verejnoprávny rozhlas a televízia NOS informoval, že v Haagu museli pre silný vietor uzavrieť hlavnú železničnú stanicu, pretože hrozí riziko porušenia novej sklenenej strechy. Polícia v holandskej provincii Overijssel informovala, že 62-ročný muž zahynul po tom, ako ho zasiahol do tváre konár padajúceho stromu. Ďalší 62-ročný muž zomrel v holandskom meste Enschede, keď sa na jeho auto zrútil strom. Holandská polícia zároveň prešetruje, či víchrica zapríčinila aj úmrtie 66-ročného muža v mestečku Vuren, ktorý sa prepadol cez strechu z plexiskla. Podobná situácia je aj v Belgicku, kde pre sever krajiny platí výstraha druhého stupňa pred búrkou. V častiach Bruselu musel dopravný podnik pozastaviť premávku električiek a úrady zavreli aj viaceré metské parky. V niektorých mestách vyvracalo stromy. Pre zlé počasie zavreli aj prístav v meste Gent. Jedna žena zahynula, keď jej na auto v Bruseli spadol strom. S vetrom s rýchlosťou 110 kilometrov za hodinu sa museli popasovať vo Veľkej Británii, kde spôsobil výpadky elektriny u tisícok domácností v južnom Anglicku. Vietor poškodil trakčné vedenia a na železničné koľaje pozhadzoval stromy, čím narušil viacero železničných spojov vrátane dopravy na londýnsku železničnú stanicu King's Cross. Motoristi v Škótsku by sa podľa tamojších úradov mali vyhnúť cestám, na ktorých čelia nielen prudkému vetru, ale aj silnému sneženiu a ľadu. Podľa národného meteorologického ústavu sa situácia od rána upokojuje. Neďaleko anglického Readingu utiekol do voľnej prírody v zajatí chovaný vlk po tom, ako silný vietor zničil časť oplotenia výbehu. Britská polícia už vyzvala obyvateľov obce Beenham, aby boli ostražití a deti z neďalekej školy ostali v budove. "Policajti vlka zahliadli a pracujú spolu so zamestnancom rezervácie na tom, aby ho odchytili," uviedol hovorca polície. Pre nepriazeň počasia úrady v západnom a severnom Nemecku varovali ľudí, aby radšej nevychádzali z domovov. Úrady zatiaľ hlásia najmenej tri obete. Jednou z nich je hasič, ktorého v meste Bad Salzungen usmrtil spadnutý strom. Rovnakým spôsobom zahynul pri kempingu v meste Emmerich am Rhein ležiacom neďaleko holandských hraníc 59-ročný muž. Jeden vodič zahynul v meste Lippstadt po tom, čo pre víchricu stratil kontrolu na svojim vozidlom. V mnohých častiach krajiny zostali pozatvárané školy. Silné sneženie a klzké cesty spôsobili na cestách početné nehody. Nemecké úrady kvôli orkánu Friederika zastavili diaľkovú železničnú dopravu na celom území spolkovej republiky. Zrušené boli aj mnohé vnútroštátne lety. V centrálnom Nemecku úrady kvôli orkánu Friederike uzavreli všetky cesty v západnej časti pohoria Harz. Práve v pohorí Harz bola vo štvrtok nameraná najvyššia rýchlosť vetra. Z najvyššej hory Brocken bolo hlásených 203 kilometrov za hodinu. Pri búrke Kyrill, ktorá sa cez Nemecko prehnala pred 11 rokmi, bola nameraná najvyššia rýchlosť vetra 202 kilometrov za hodinu. V Rumunsku v dôsledku víchrice a silného vetra uzavreli desiatky škôl a niekoľko hlavných ciest a prístavov. Tisíce ľudí sa ocitli bez elektriny. Ministerka vnútra Carmen Danová uviedla, že výpadok elektriny zasiahol približne 32.000 ľudí v 13 okresoch. V Taliansku zaznamenali vietor až s rýchlosťou do 200 kilometrov za hodinu, ktorý narušil železničnú, cestnú a trajektovú dopravu. V Kalábrii hlásili úmrtie muža, ktorý vyliezol v Crotone na strechu bratovho domu a z neho po náraze vetra spadol. Český hydrometeorologický ústav (ČHMÚ) vo štvrtok spresnil a predĺžil výstrahu pred silným snežením. Aj naďalej zostáva v platnosti varovanie pred veľmi silným vetrom, poľadovicou a snehovými jazykmi. Podľa meteorológov bude snežiť hlavne v severovýchodnej polovici územia. V českých horách môže vietor dosiahnuť rýchlosť až 125 kilometrov za hodinu. Slabnúť by mal v noci na piatok, uvádza spravodajský server Novinky.cz. V niektorých častiach Rakúska platí aj naďalej výstraha pred lavínami a na niektorých železničných tratiach pre istotu zastavili premávku. Zimné stredisko Sankt Anton am Arlberg na západe krajiny nie je kvôli lavínovému nebezpečenstvu dostupné autom. Úrady z preventívnych dôvodov uzavreli príjazdové cesty, informovala agentúra DPA. "Máme tu teraz výnimočnú situáciu," uviedlo na svojich webových stránkach rakúske stredisko zimných športov Sankt Anton am Arlberg. Situáciu každú hodinu vyhodnocuje lavínová komisia. V obci je teraz približne 10 000 turistov. Nepríjemná je situácia pre tých z nich, ktorí plánovali odchod. Stále je však možné opustiť obec vlakom, hoci aj železničná doprava je v niektorých častiach regiónu ochromená. Podľa vyhlásenia Rakúskych železníc (ÖBB) sa obmedzenie dotklo aj železničného spojenia medzi Rakúskom a Švajčiarskom.


OPEC očakáva na budúci rok pokles dopytu po svojej rope

LONDÝN. Politika štátov Organizácie krajín vyvážajúcich ropu (OPEC) podporovať ceny obmedzovaním ťažby sa podľa všetkého míňa účinkom. Zdá sa, že akýkoľvek pokus OPEC podporiť ceny nahráva iba USA, ktoré následne ešte viac zvyšujú produkciu vlastnej ropy z bridlíc. Na to poukazuje aj najnovšia mesačná správa OPEC, podľa ktorej dopyt po rope zo 14 členských štátov ropného kartelu na budúci rok klesne. OPEC vo štvrtok zverejnil prvú prognózu dopytu po svojej rope na rok 2020 a v nej predpokladá, že dopyt dosiahne 29,27 milióna barelov denne (1 barel = 159 litrov). Ak sa odhad vyplní, v porovnaní so súčasným rokom to bude znamenať pokles o 1,34 milióna barelov/deň. Dôvodom je zvyšovanie ťažby v iných krajinách, najmä v Spojených štátoch. "Očakáva sa, že produkcia bridlicovej ropy v USA bude naďalej rásť," uviedol OPEC. Zdá sa tak, že napriek úsiliu ropného kartelu podporovať ceny pokračovaním programu znižovania ťažby o ďalších deväť mesiacov hrozí na trhu s ropou opäť vysoký prebytok. Takýto vývoj nahráva americkému prezidentovi Donaldovi Trumpovi, ktorý tak môže pokračovať v sankciách voči členom OPEC, Iránu a Venezuele.


Príliš veľa textu – vravia vydavateľstvá na naše detské knihy

Úspech detskej literatúry na zahraničnom trhu zaručujú ilustrácie. Máme na ne?

Pred rokom sa zopár detských kníh zo slovenskej produkcie podarilo pri sústredenom úsilí presadiť na prestížnom medzinárodnom knižnom veľtrhu v Budapešti, kde Slovensko figurovalo ako čestný hosť. Po roku hlási tamojší Inštitút detskej knihy: v top 25-ke najlepších detských kníh minulého roka sa objavili aj dve slovenské. Ako sa našim detským knihám vo svete vlastne darí? Hoci pri rebríčkoch najkrajších detských kníh sú chytľavým a logickým kritériom najmä krásne a výpravné ilustrácie, ich skutočný úspech je oveľa zložitejší. „Nedá sa povedať, že by sme v niektorej krajine s detskou literatúrou špeciálne bodovali. Budapešť vyskočila, lebo sa na prezentácii intenzívne pracovalo,“ hovorí šéfka Literárneho informačného centra Miroslava Vallová. Jej tím momentálne pripravuje podklady na medzinárodný festival detskej knihy v Bologni, ktorého sa Slovensko pravidelne zúčastňuje. Tam však platia pre detské knihy iné kritériá - západné vnímanie detskej knihy kladie dôraz na ilustráciu a vyžaduje menej textu. „V globále možno povedať, že naše detské knihy viac rezonujú v balkánskych krajinách. Nie sú to veľké čísla, ale záujem je rovnomerný, permanentný,“ hovorí Vallová. Je to podľa nej zaujímavý jav, o ktorom sa v jej kruhoch debatuje. Záujem totiž podľa nej nefunguje len preto, že v týchto krajinách viac fungujú slovenské menšiny, prichádza aj z regiónov, kde nie sú. Dobrú tradíciu zrejme udržiava stále veľmi navštevovaný medzinárodný veľtrh v Belehrade. V Bologni prebieha každý rok najvýznamnejší veľtrh detskej knihy. „Tento rok máme v porote konečne Slováka, mladého ilustrátora Tomáša Klepocha, čo by nám mohlo pomôcť nazrieť do zákulisia. My síce máme predstavu, aké detské knihy sú najkrajšie, ale tam sú tendencie iné,“ hovorí Vallová. Rozdiel medzi knihami pre deti a dospelých vidí najmä v tom, že detské sú kvôli ilustráciám citeľne drahšie a vyžadujú si špeciálnu úpravu. Najviac žiadané sú takzvané picture book, čiže albumy väčšieho formátu s čo najmenej textom a s veľkými obrázkami. „Tu sa s vnímaním medzinárodnej poroty dosť rozchádzame,“ hovorí Vallová. „Pre istú vekovú kategóriu ponúkame oveľa viac textu ako knižky v západných krajinách. I keď sa naše knihy hodnotia ako nádherné, priveľa textu je problém. My ho nechceme programovo redukovať, hrdíme sa práve tým, že naše deti čítajú viac,“ vysvetľuje. V Maďarsku podľa Vallovej vnímajú úroveň detskej literatúry podobne ako u nás, preto mohli naše knižky uspieť. Konkrétne sa to podarilo Hlbokomorským rozprávkam Moniky Kompaníkovej, Žirafej mame Alexandry Salmely a v širšom rebríčku aj populárnej Mimi&Líze. „Porota vyberala zo zhruba tisícky knižiek," približuje Tímea Pénzes, prekladateľka Hlbokomorských rozprávok do maďarčiny. "Vzhľadom na ilustrácie v nich nie je prehnané množstvo textu, porota ich vyzdvihla rovnako ako preklady." Príbehy sú podľa nej veľmi milé a chytajú za srdce, maďarské deti ich dobre prijali. Myslí si, že práve na základe minuloročného úspechu sa tento rok dvere pre rozprávkové knižky otvoria v Maďarsku ešte viac. Naznačujú to ďalšie pripravované akcie na knižnom trhu. Šéfky LIC-u Miroslava Vallová tvrdí, že napriek západnému dôrazu na vizuálny vnem náš bohatší textový koncept detských kníh v Bologni obdivujú. Na rozdiel od talianskych autorov, ktorí sa vyslovene špecializujú buď na literatúru pre deti alebo pre dospelých, u nás navyše píšu detské knihy tí najuznávanejší autori dospeláckych kníh – ako príklad uvádza Jaroslavu Blažkovú či Dušana Dušeka. „Môžeme však len dôvodiť, že čítanie s porozumením je naša najväčšia devíza,“ pripúšťa. „V Holandsku sú vekové kategórie pri detských knihách veľmi prísne,“ hovorí prekladateľ slovenskej literatúry do holandčiny Abram Muller. Detskú literatúru zatiaľ neprekladal, no má pocit, že holandské deti sa v knihách už v skorom veku konfrontujú s realitou, napríklad s témami o stave rodiny, o závislostiach či o smrti. Potvrdzuje, že v súčasnosti slovenskí autori na holandskom knižnom trhu nefigurujú. Preklady našej detskej literatúry vyšli v Holandsku naposledy v 70. a 80. rokoch minulého storočia. Cestu do krajiny veterných mlynov si vtedy našla Válkova zbierka detských básní Veľká cestovná horúčka, poviedky Z poľovníckej kapsy Ruda Morica a päť ilustrovaných zväzkov slovenských ľudových rozprávok. „Prekladať detskú literatúru je veľmi náročné, je to ako poézia,“ vraví Abram Muller. Ak by vraj nejakú mal na holandský trh priniesť, zrejme by si vybral Rozprávky pre neposlušné deti. „Je to dostatočne provokatívny text. V Holandsku deti nefičia na princeznách.“   Najviac prekladov detských kníh súčasných autorov – taliančina 9, maďarčina, bulharčina a čeština po 8 Najprekladanejší autor – Ján Uličiansky Najprekladanejší titul – nie je výrazne zaznamenaný


Británia spustila brexit, Tuskovi už teraz Briti chýbajú (minúta po minúte)

Spustili brexit

Komentár

Ako reagovali lídri?

Je brexit chyba?

Zdražie lietanie?

Minúta po minúte

Zástupca Veľkej Británie odovzdal Donaldovi Tuskovi list ohlasujúci odchod Británie z EÚ. Únia chce s Britmi jednať konštruktívne.

LONDÝN, BRATISLAVA. Britská premiérka Theresa Mayová v stredu predstúpila pred britský parlament a oficiálne oznámila, že Veľká Británia začína proces odchodu z Európskej únie. Tesne predtým dostal list so žiadosťou o spustenie brexitu predseda Európskej rady Donald Tusk. Médiá označujú Mayovej prejav za prekvapivý - podľa denníka Guardian to bol jej najviac proeurópsky prejav. Premiérka hovorila o tom, že Británia môže stratiť odchodom z EÚ vplyv a pocíti aj ekonomické straty, no nevzdáva sa európskych hodnôt ani blízkeho partnerstva. "Viac ako kedykoľvek potrebuje Británia liberálne demokratické hodnoty Európy, ktoré zdieľame. Opúšťame síce inštitúciu, ale neopúšťame Európu," povedala Mayová. Premiérka chce vo vyjednávaniach zastupovať všetkých občanov Británie, no neplánuje obmedzovať ani práva občanov EÚ, ktorí v Británii žijú a pracujú. V prejave zvolila skôr zmierlivý tón, no hovorila rozhodne a poslanci parlamentu jej nahlas pritakávali. Krátko po Mayovej vyhlásení predstúpil pred médiá aj predseda Európskej rady Donald Tusk. Uviedol, že nie je dôvod predstierať, že ide o šťastný deň či už pre Brusel alebo Londýn. Svoj krátky príhovor uzavrel odkazom Britom: "Už teraz nám chýbate." Dnes dostala Európska rada list od britskej premiérky Theresy Mayovej, ktorý oznamuje zámer Veľkej Británie opustiť Európsku úniu. Toto oznámenie vyplýva z referenda z 23. júna 2016 a začne proces vystúpenia podľa článku 50 Lisabonskej zmluvy. Je nám ľúto, že Spojené kráľovstvo opúšťa EÚ, ale sme pripravení na proces, ktorý teraz musí nasledovať. Pre Európsku úniu bude prvým krokom prijatie smerníc na rokovania Európskou radou. Tieto smernice zdôraznia celkové pozície a princípy vo svetle ktorých bude Únia reprezentovaná Európskou komisiou rokovať s Veľkou Britániou. V týchto rokovaniach bude vystupovať Únia ako celok a bude chrániť svoje záujmy. Prvou našou prioritou bude minimalizovať neistotu, spôsobenú rozhodnutím Veľkej Británie, ktorej čelia naši občania, podniky a členské štáty. Začneme sa preto zameriavať na všetky kľúčové opatrenia pre riadne vystúpenie z Únie. Budeme k týmto rokovaniam pristupovať konštruktívne a snažiť sa nájsť dohodu. Do budúcnosti dúfame, že Spojené kráľovstvo bude náš blízky partner. 14:05 Pred médiá prišiel v Bruseli Donald Tusk. Potvrdil, že pripraví proces odchodu Británie z EÚ. "Nie je dôvod predstierať, že toto je v Bruseli či Londýne šťastný deň," povedal. Po pár vetách len odkázal Británii: "Už teraz nám chýbate." 13:50 "Keď si sadnem k vyjednávaciemu stolu v najbližších mesiacoch, budem reprezentovať každú osobu v Spojenom kráľovstve - mladých aj starých, bohatých aj chudobných, veľkomestá, mestá, vidiek, každú dedinu aj samotky medzi nimi," hovorí Mayová a čoskoro na to svoj prejav ukončí. 13:48 "Viem, že dnešok je pre niekoho dňom osláv a pre iného sklamaním," hovorí premiérka. Za brexit hlasovalo v júnovom referende 51,9 percenta voličov, proti brexitu hlasovalo viac Škótov aj Severných Írov. Pozrite si list premiérky Mayovej, ktorým sa spúšťa článok č. 50 Lisabonskej zmluvy: 13:46 Premiérka pripomína, že Británia môže stratiť vplyv aj utrpieť ekonomicky, no odchod neznamená odmietanie európskych hodnôt. 13:44 Mayová sa snaží byť k Únii menej kritická ako zvyčajne, hovorí o novom, špeciálnom a silnom partnerstve s EÚ. Rešpektuje aj vyjadrenia Bruselu o ochrane občanov EÚ, ktorí žijú v Británii. 13:42 "Naše zákony budú vytvárané vo Westminstri, v Edinburghu, Cardiffe a Belfaste a nebude o nich rozhodovať Európsky súd v Luxemburgu," hovorí premiérka. Mayová sľubuje viac kompetencií pre Severné Írsko, Wales aj Škótsko a odmieta, že by na hranici s Írskom vznikla bariéra. 13:40 "Viac ako kedykoľvek potrebuje Británia liberálne demokratické hodnoty Európy, ktoré zdieľame," hovorí Mayová, čo v sále vyvolá hlasné posmešky. "Opúšťame síce inštitúciu, ale neopúšťame Európu," dodáva. 13:38 "Som si istá, že máme šancu, víziu a plán vybudovať lepšiu Britániu. Je to šanca vrátiť sa späť a opýtať sa, akú krajinu chceme vybudovať. Chcem, aby Británia bola silnejšia, férovejšia, jednotnejšia... chcem, aby sme boli tolerantná a prosperujúca krajina. Chcem, aby sme boli globálna Británia, najlepší priateľ našich európskych partnerov," číta ďalej premiérka prejav. 13:37 "Na základe rozhodnutia britského ľudu odchádza Británia z Európskej únie. Ide o historický moment. Vybudujeme silnejšiu a férovejšiu Britániu, na ktorú budú naše deti a vnúčatá hrdé," hovorí Mayová. 13:35 Theresa Mayová začína čítať prejav k poslancom. 13:30 Poslanci Škótskej národnej strany (SNP) kritizujú Mayovú za vyjadrenia. Najskôr stranu nazvala Škótskou nacionalistickou stranou, potom hovorila o tom, že Škóti chcú hovoriť len o nezávislosti a ničom inom. Mayová zopakovala, že teraz nie je vhodný čas. 13:27 List o spustení brexitu dorazil do rúk Donalda Tuska. 13:25 "Keď táto krajina odíde z EÚ, budeme mať kontrolu nad naším rozpočtom a môžeme rozhodovať, ako ho minieme," reaguje Mayová na otázky poslancov o financiách. Predseda parlamentu vtipkuje, že minister zahraničia Boris Johnson sedí podozrivo ticho. 13:17 Líder labouristov Jeremy Corbyn sa brexitu nevenuje, kritizuje Mayovú za nedodržiavanie sľubov v otázkach školstva aj bezpečnosti. 13:15 Theresa Mayová zdôraznila, že podporuje zotrvanie Severného Írska v Británii. Republikánska strana chce usporiadať referendum o pripojení tejto časti Británie k Írsku. Premiérka spomína aj škótske referendum o nezávislosti, podľa nej v súčasnosti nie je vhodné. 13:10 Poslanci sa zhodujú v tom, že keď sa spustí brexit, je potrebné dbať najmä na práva britských občanov v EÚ. 13:05 Britská premiérka Theresa Mayová prišla do Westminstru a predstúpila pred poslancov. Vystúpenie začala vyjadreniami o útoku v Londýne, poslanci sa jej pýtajú, ako chce riešiť problémy polície.


Brusel chce viac chrániť európskych pracovníkov, navrhuje zmeny

Navrhli zvýšiť transparentnosť a predvídateľnosť pracovných podmienok.

BRUSEL. Európska komisia vo štvrtok v rámci opatrení nadväzujúcich na Európsky pilier sociálnych práv prijala návrh novej smernice o transparentnejších a predvídateľnejších pracovných podmienkach v celej EÚ. Konkrétnym cieľom je znížiť riziko nedostatočnej ochrany pracovníkov prostredníctvom nových opatrení. Návrhom sa dopĺňajú a modernizujú existujúce povinnosti informovať každého pracovníka o pracovných podmienkach a stanovujú sa aj nové minimálne normy na zabezpečenie toho, aby sa výhody vyplývajúce z vyššej predvídateľnosti a prehľadnosti pracovných podmienok vzťahovali na všetkých pracovníkov, vrátane ľudí s atypickými pracovnými zmluvami. Podpredseda Komisie zodpovedný za euro a sociálny dialóg Valdis Dombrovskis v tejto súvislosti pripomenul, že konzultácie so sociálnymi partnermi potvrdili potrebu transparentnejších a predvídateľnejších pracovných podmienok v EÚ. A dodal, že návrh eurokomisie zohľadňuje kompromis istejšieho zamestnania v súčasných a budúcich formách organizácie práce s väčšou flexibilitou ako doteraz. Návrh umožňuje sociálnym partnerom zaviesť nové minimálne požiadavky týkajúce sa pracovných podmienok prostredníctvom kolektívnych zmlúv. Eurokomisárka pre zamestnanosť, sociálne záležitosti, zručnosti a pracovnú mobilitu Marianne Thyssenová vysvetlila, že svet práce sa rýchlo mení v dôsledku rastúceho počtu neštandardných foriem zamestnania a zmlúv. "To znamená, že čoraz viac ľuďom hrozí riziko, že sa na ne nebudú vzťahovať základné práva, ako právo poznať podmienky vykonávania práce. Zvýšená transparentnosť a predvídateľnosť bude prínosom pre pracovníkov i podniky," skonštatovala. Komisia odhaduje, že nový návrh sa v porovnaní s existujúcimi právnymi predpismi bude vzťahovať na dva až tri milióny ďalších pracovníkov s atypickými zmluvami a poskytne im ochranu. V návrhu sa zároveň zavádzajú aj opatrenia s cieľom zabrániť administratívnemu zaťaženiu zamestnávateľov, napríklad poskytnutím možnosti predkladať požadované informácie elektronicky. Novými pravidlami sa vytvoria aj rovnaké podmienky pre podniky, aby mohli zamestnávatelia využívať výhody spravodlivejšej hospodárskej súťaže na vnútornom trhu s menším počtom právnych medzier. Transparentnejšie a predvídateľnejšie pracovné podmienky sú dôležité aj na zvýšenie motivácie a produktivity pracovnej sily. Navrhovanú smernicu bude musieť schváliť Európsky parlament a Rada EÚ. Členské štáty by ju museli vykonávať buď právnymi predpismi, alebo kolektívnymi dohodami sociálnych partnerov.


Vláda schválila koncepciu pre zelené obstarávanie

BRATISLAVA. Tovary, služby či stavebné práce by sa mohli obstarávať s nižším negatívnym vplyvom na životné prostredie. Ráta s tým Koncepcia rozvoja a realizácie zeleného verejného obstarávania v Slovenskej republiky, ktorú v stredu schválila vláda. Koncepciu predložili Ministerstvo životného prostredia a Úrad pre verejné obstarávanie (ÚVO). Pripomínajú, že zelené verejné obstarávanie je pre štát strategickým nástrojom. Podľa predkladateľov je na Slovensku úroveň uplatňovania zeleného verejného obstarávania dlhodobo nízka, čo kritizuje aj Európska komisia. Materiál informuje o modeli posilnenia implementácie zeleného verejného obstarávania v podmienkach SR. Model bol vytvorený za účelom naplnenia cieľov Stratégie environmentálnej politiky SR do roku 2030 (Zelenšie Slovensko) zabezpečovať zeleným verejným obstarávaním aspoň 70 percent z celkovej hodnoty verejného obstarávania. Ministerstvo, ako aj ÚVO už podľa predloženého materiálu pripravili všeobecnú metodiku k zelenému verejnému obstarávaniu, ktorú obstarávatelia budú môcť nájsť na webovej stránke ÚVO. "Slovensko pri zelenom verejnom obstarávaní zaostáva. Verím, že náš spoločný materiál to zmení," poznamenal počas brífingu po rokovaní vlády minister životného prostredia László Sólymos (Most-Híd). Ako doplnil, vlani sa medzi verejnými obstarávateľmi na Slovensku realizoval prieskum, do ktorého sa zapojilo 700 obstarávateľov. Podľa Sólymosa sa zhruba pri ôsmich percentách objednávok využívalo zelené verejné obstarávanie. Predseda ÚVO Miroslav Hlivák po rokovaní vlády poznamenal, že v stredu sa urobil prvý zásadný krok k tomu, aby sa presne pomenovalo, čo je to zelené verejné obstarávanie z hľadiska životného prostredia. Potvrdil, že ÚVO bude spolu s envirorezortom realizovať aj koncepčné školenia. Ako dodal, témou zeleného verejného obstarávania sa zaoberajú aj na každom výjazdovom rokovaní vlády v regiónoch. "Dnes sme urobili prvý zásadný krok. Je tu všeobecná metodika, teda prvý konkrétny návod, ako si viete nastaviť podmienky súťaže, aby ste išli do zeleného verejného obstarávania," dodal Hlivák s tým, že následne budú vypracované tri produktové listy. Doplnil, že ÚVO chce v tejto problematike spolupracovať aj s OECD. Filozofiu zeleného verejného obstarávania schvaľuje aj minister hospodárstva Peter Žiga (Smer). Pripomína, že aj jeho rezort pripravil pred časom materiál, podporujúci takúto formu tendrov. "Túto tému však musíme vnímať vo všeobecnosti aj tak, či chceme obstarávať najlacnejšie, alebo zeleno, lebo to nie sú rovnaké veličiny. Podporu nášho rezortu však zelené obstarávanie určite má," povedal.


Starostlivosť na očnej klinike je podľa UNB zabezpečená

BRATISLAVA. Zdravotná starostlivosť na Očnej klinike v Nemocnici sv. Cyrila a Metoda v Petržalke je zabezpečená v plnom rozsahu. Informovala o tom Univerzitná nemocnica Bratislava (UNB) v tlačovej správe. Ako povedala, na očnú kliniku nastupujú nové posily. O pacientov má byť postarané aj po odchode lekárov, ktorí od 1. marca 2019 už nie sú zamestnancami kliniky. "Takisto všetky operačné výkony, ako i odborné očné vyšetrenia sú pokryté ostávajúcimi a novoprijatými lekármi v plnom rozsahu,“ povedala riaditeľka UNB Renáta Vandriaková.Na kliniku nastúpili piati atestovaní lekári na plný úväzok. Spolu s ďalšími štyrmi tak bude na klinike deväť atestovaných lekárov. Podľa riaditeľky UNB to sú lekári s dostatočne dlhou odbornou praxou absolvovanou nielen na Slovensku, ale i na zahraničných klinikách a sú odborne kompetentní zastrešiť danú problematiku očných ochorení v plnom rozsahu. "Jeden atestovaný lekár s viac ako 20-ročnou praxou, samostatný operatér, už nastúpil od 1. januára 2019,“pripomenula Renáta Vandriaková.Riaditeľka UNB zdôraznila, že prednostovi kliniky zároveň písomne vyjadrilo podporu 32 zamestnancov kliniky, jeho podriadených, medzi ktorými boli lekári, sestry a ostatní zdravotnícki pracovníci. Zamestnanci kliniky deklarovali, že urobia všetko pre to, aby Očná klinika SZU a UNB fungovala v plnej prevádzke aj po odchode spomínaných lekárov. "Už v čase podania výpovede lekárov bola a v súčasnosti aj je situácia na Očnej klinike SZU a UNB stabilizovaná a o všetkých pacientov je plnohodnotne postarané,“ uzavrela Renáta Vandriaková. Univerzitná nemocnica sa zároveň ohradzuje voči nepravdivo medializovaným informáciam o tom, že po odchode spomínaných lekárov nebude zabezpečená liečba onkologických pacientov. Táto informácia je podľa nej hrubo zavádzajúca. V minulosti sa problematikou onkologických ochorení choriodiey zaoberal Andrej Černák, vďaka čomu sa podľa nemocnice očná klinika vyprofilovala ako pracovisko, kde sú riešení a konzultovaní pacienti v rámci celého Slovenska.Jeho odchodom z dôvodu ukončenia pracovného pomeru v dôchodkovom veku sa táto pozícia kliniky nestratila. Klinika aj so súčasným personálnym obsadením je podľa UNB schopná diagnostikovať onkologické ochorenia oka a zabezpečiť aj chirurgické postupy v plnej miere, nakoľko súčasný prednosta Petr Kolář robí tieto operácie s niekoľkoročnou praxou.


Dopravu v Paríži komplikuje protest vodičov súkromných sanitiek

Vodiči protestujú proti vládnej reforme.

PARÍŽ. Obchvat Paríža a premávku na ňom už druhý deň blokujú desiatky sanitiek, ktorých posádky takto protestujú proti vládnej reforme v tomto sektore zdravotníctva. Reforma začala platiť 1. októbra. Informovala o tom v utorok televízia BFM. Televízia dodala, že doprava na obchvate je zablokovaná na viacerých miestach, podobne ako aj niekoľko výjazdov na diaľnicu. Podľa televízie sa blokádou výrazne spomalila plynulosť cestnej premávky, pričom na niektorých úsekoch sa vodiči zdržali 30-40 minút. Prejazd týmito miestami obvykle zaberie päť minút. Vodiči vozidiel súkromných spoločností poskytujúcich dopravné zdravotné služby protestujú proti zmenám schváleným vládou a platným od začiatku októbra. Reforma zdravotníctva totiž teraz nemocniciam a klinikám umožňuje vybrať si prevádzkovateľa služby na prevoz pacientov, za ktorý potom aj platia. Doteraz si prepravcu vyberali samotní pacienti, pričom cenu za dopravu im potom preplácala poisťovňa. Súkromní prevádzkovatelia sa sťažujú, že štátnym dopravným službám nebudú môcť konkurovať. Ako uviedli vládne zdroje, cieľom tejto časti reformy zdravotníctva vo Francúzsku je bojovať proti podvodom. Niektorí súkromní poskytovatelia však už po mesiaci platnosti reformy tvrdia, že dostávajú oveľa menej zákaziek, a obávajú sa bankrotu. Televízia BFM poznamenala, že počet vozidiel blokujúcich dopravu v Paríži v utorok je nižší ako v pondelok, keď ich bolo vyše 2000 a svojou pomalou jazdou spôsobili v uliciach Paríža zápchu. Na mieste zasahovala aj polícia. Medzi protestujúcimi a políciou došlo k stretom, pri ktorých policajti údajne použili aj slzotvorný plyn. delegáciu zdravotníckych záchranárov prijali v pondelok podvečer na ministerstve zdravotníctva. Podobná protestná akcia sa v pondelok konala aj v mestách Lille v departemente Nord na severe Francúzska a v meste Nancy-Barbois v regióne Meurthe-et-Moselle na severovýchode krajiny.


Djere so Stebem postúpili do finále turnaja v Poprade

Djere porazil Španiela, ktorý vyradil Kližana.

POPRAD. Nemec Cedrik-Marcel Stebe a Srb Laslo Djere sa stretnú vo finále challengerového turnaja Poprad-Tatry. Stebe z pozície nenasadeného hráča vyhral v piatkovom semifinále nad turnajovou sedmičkou Čechom Adamom Pavláskom po trojsetovom boji 6:7 (5), 6:4 a 6:3. V rozhodujúcom dejstve Stebe prehrával už 0:3. V druhom semifinále tretí nasadený Djere vyradil Španiela Roberta Caraballesa Baenu 6:2 a 7:5. Baena predtým vo štvrťfinále vystavil stopku pre najvyššie nasadeného Martina Kližana. Cedrik-Marcel Stebe (Nem.) - Adam Pavlásek (7-ČR) 6:7 (5), 6:4, 6:3 Laslo Djere (3-Srb.) - Roberto Caraballes Baena (6-Šp.) 6:2, 7:5


Nemecký FlixBus rokuje o kúpe Eurolines

Autobusová spoločnosť FlixBus pôsobí aj na Slovensku.

BERLÍN. Nemecká autobusová spoločnosť FlixBus, ktorá pôsobí aj na slovenskom trhu, rokuje o kúpe medzinárodného autobusového operátora Eurolines od francúzskej skupiny Transdev Group. Cieľom FlixBusu je rozšíriť svoju sieť liniek ďalej do Európy. FlixBus a Transdev v pondelok oznámili, že vstupujú do exkluzívnych rokovaní so spoločnosťou Eurolines, ktorej sieť liniek zahŕňa 25 krajín. Eurolines prevádzkuje aj francúzske vnútroštátne linky pod značkou Isilines, ktoré by boli súčasťou prípadnej dohody. Spoločnosti však nezverejnili finančné údaje. FlixBus získal dominantné postavenie na nemeckom trhu po uvoľnení prísnych reštrikcií pre diaľkové autobusy v roku 2013. Jeho francúzsky rival Blablabus plánuje v tomto roku expandovať do Nemecka. Zakladateľ a generálny riaditeľ spoločnosti FlixBus Jochen Engert uviedol, že nákup Eurolines "posilní európsku sieť a prinesie organický rast na kľúčových európskych trhoch".


Rozhodol o titule Portugalska na ME. Eder bude hosťovať v Rusku

Moskovský klub môže na základe klauzuly portugalského útočníka kúpiť.

MOSKVA. Ruský futbalový klub Lokomotiv Moskva získal z OSC Lille na hosťovanie do konca sezóny portugalského útočníka Edera. Dohoda o hosťovaní obsahuje aj klauzulu, že strelec víťazného gólu vo finále EURO 2016 proti Francúzsku (1:0 po predĺžení) by mohol posilniť Lokomotiv aj na riadny prestup od nasledujúcej sezóny v prípade záujmu a dohody zainteresovaných strán.


Macedónsko má dostať nový názov. Prvýkrát o tom rokuje s Gréckom

SKOPJE. Koncom novembra sa uskutoční prvé stretnutie zástupcov Grécka s predstaviteľmi Macedónska, ktorého cieľom bude dosiahnuť dohodu o názve tejto bývalej juhoslovanskej republiky. Podľa srbského denníka Blic o tom v utorok počas návštevy v Slovinsku informoval macedónsky premiér Zoran Zajev s tým, že na rokovaniach sa zúčastní aj osobitný splnomocnenec OSN. Na tlačovej konferencii v Ľubľane Zajev vyjadril presvedčenie, že Slovinsko bude medzi tými krajinami, ktoré podporia snahy Macedónska stať sa členom EÚ a NATO. Prvé stretnutie predstaviteľov oboch krajín za účasti sprostredkovateľa OSN Matthewa Nimetza sa uskutoční 20. alebo 21. novembra. Zajev dodal, že v novembri sa očakáva zintenzívnenie dvojstranných rokovaní, a podotkol, že prezident, vláda a opozícia sa snažia dosiahnuť v tejto veci celonárodný konsenzus. Grécky minister zahraničných vecí Nikos Kotzias sa koncom októbra vyjadril, že kauza s pomenovaním Bývalej juhoslovanskej republiky Macedónsko (FYROM) sa môže vyriešiť v prvej polovici roka 2018. Atény sa snažia o zmenu názvu susednej krajiny, aby si ho ľudia nemýlili s gréckou oblasťou Makedónia. Grécko z tohto dôvodu blokuje vstup susedného štátu do EÚ i NATO. Podľa Grécka je totiž názov Macedónsko prejavom iredentizmu a mohol by sa stať príčinou územných nárokov zo strany vlády v Skopje. Klub macedónskych diplomatov prišiel v novembri s iniciatívou premenovať letisko v Skopje, ktoré je od roku 2006 pomenované po Alexandrovi Macedónskom. Tento krok vtedajšej macedónskej vlády označilo Grécko svojho času za provokáciu.


PODCAST DEJINYPred 150 rokmi sa začal príbeh ženskej emancipácie na Slovensku

"Bez spoluúčinkovania žien nemožno nám vybudovať celý chrám národnej osvety", tak znel jeden z kľúčových motívov, ktorý stál pri základoch prvého a na dlho i jediného slovenského ženského spolku Živena.  Presne pred 150 rokmi, 4. augusta 1869 sa pod martinskými lipami zišlo jej zakladajúce zhromaždenie. Udialo sa tak v čase, keď sa po Rakúsko-Uhorskom vyrovnaní v roku 1867 rozhodovalo aj o ďalšom osude slovenského národného hnutia v podmienkach postupujúceho národnostného útlaku. Členky tohto spolku, teda živeniarky pritom neraz dopĺňali činnosť tých slovenských inštitúcií, ktoré uhorská vláda zakázala či vôbec ani nepripustila. Do veľkej miery sa tak v najťažších rokoch odnárodňovania zaslúžili o uchovanie a prežitie slovenského povedomia. Aj preto sa historici pri spätnom hodnotení tejto tradície pýtajú, či bola Živena viac národným než ženským emancipačným spolkom v pravom slova zmysle. Ako sa teda Slovensky zapájali do nášho národného hnutia a do akej miery im vtedajšie mužské autority – často otcovia či manželia – umožňovali vstúpiť do verejného života? A kde stála Živena v zápasoch o demokraciu počas búrlivého 20. storočia? Jaro Valent z časopisu Historická revue sa rozprával s historičkou Danielou Kodajovou z Historického ústavu SAV. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.